qundao/data-zh-poetry huggingface dataset:
夏夜壶园饮饯长歌留别编修师并示同寓诸子得三十五韵
作者：姚燮
朝代：清
体裁：古风

凤羽不缀绿玉琴，春女但斲红葹心。天阍十二虎豹睡，赤树染遍珊瑚林。鲰生无才出穷户，扳桃援李皆萧椮。醊粥淋漓颇矜饱，沸药瞑眩难救瘖。单衣蒙头走京洛，帚叶凋敝馀蹄涔。苦骑矮马觅黄檗，羞随华帽骄朱綅。市骨之台今不筑，洒涕而泣乌乎禁？妄遵屈例拾香草，古怨小续春兰吟。斜街楼阁极华绮，挨灯送笑狐睇淫。珠屏水腻薰晚麝，雕槃玉坦堆秋檎。佳朋联袂造芳社，每忘烛灺忘夕阴。扬灰乍集钩喙鸟，抽刀欲斮长鼻鲟。蓬茅卷风蔽万里，坐疑海日埋愁霪。闭关自怵学新妇，裹腹谁辨雌雄妊？堂皇大路守轨辙，巨书座右清白箴。由来憎谤起纤末，使予动足深渊临。荆州匿爱入肝腑，感通一气逾磁针。若蒙尘垢得湔洗，空翠重见阆风岑。程门喜作一年住，窗驹过隙何骎骎。维摩秘授大藏旨，上乐广摄钧天音。陈书季子复遭黜，危愁恍若鸡窥燖。官途杨树老垂绿，齐东大潦方积霖。脂车在户有畏色，况其系我衷情深。沧浪旧约且弗说，蓬莱宫阙愁日沈。群公顾视亦狼狈，共舒手爪来结紟。高筵六尺尚环坐，聊拚欢乐觞同斟。清飔荡影四帷月，疏篁修眇松郁森。腻苔微溽得清露，踏枝来语双幺禽。明岚一抹照城草，高云空阔开吾襟。明朝岖径试铃铎，晓凉自梦芦沟衾。我歌能使唾壶碎，拈衣揽袖空愔愔。垂缫西序示圭式，好资砻错成天琛。吾行言采北山蕨，有怀或赋西归鬵。津门秋晚下赪鲤，锦缄与我书千金。水荭葱珑隔烟语，钓矶屋俯沧江浔。
夏夜独坐杂述八章四叠秋兴韵·其一
作者：姚燮
朝代：清
体裁：七言律诗

隔树旌旗砦似林，横天箕斗与昭森。潮翻乱荻江无翳，蝉语高楼月未阴。閒索残樽供薄醉，聊从旷夜致清心。邻姑未解秋风怨，预向桐垣试练砧。
夏夜独坐杂述八章四叠秋兴韵·其七
作者：姚燮
朝代：清
体裁：七言律诗

翻覆谁窥造化功，漫驰非想入元中。天戈不指来王国，帝轸方挥解愠风。遥夜孤星占太白，何年紧燧灭流红。卫生且课馀三术，捡挍农书问市翁。
夏夜独坐杂述八章四叠秋兴韵·其三
作者：姚燮
朝代：清
体裁：七言律诗

万灵共纳昊穹晖，漫抚居诸感迭微。已悔鲁鱼沿笔误，须惩宋鹢退身飞。高云人切甘霖望，小草吾羞远志违。颇忆五陵携剑客，平生游侠擅轻肥。
夏夜独坐杂述八章四叠秋兴韵·其二
作者：姚燮
朝代：清
体裁：七言律诗

垂垂葛袖竹同斜，寂有初凉警露华。山鬼能歌宜古瑟，天孙无信寄灵槎。云低肯送江关雁，风远疑闻海郭笳。最忆昨宵疏簟梦，鸥槃烟水藕方花。
夏夜独坐杂述八章四叠秋兴韵·其五
作者：姚燮
朝代：清
体裁：七言律诗

太乙灵仙隶九山，无端控鹤向人间。夜邀秘誓书金券，天限中原仗玉关。上乐不翻朱鹭曲，长生犹傲赤松颜。虎头甲队知多少，半是鸳鸯绮袖班。
夏夜独坐杂述八章四叠秋兴韵·其八
作者：姚燮
朝代：清
体裁：七言律诗

月光斜过岭逶迤，萤火三更芡满陂。无尽雄心消马磨，不堪软柳警乌枝。贪生愧说乡园在，历变方知世事移。坐剔床篝浑未卧，太阿锈涩影空垂。
夏夜独坐杂述八章四叠秋兴韵·其六
作者：姚燮
朝代：清
体裁：七言律诗

凄恻临邛怨白头，长门徒解汉宫秋。文章鲜济江河溺，歌舞难分士卒愁。万里风霜韩愈马，一身天地杜陵鸥。人心衮钺无私枉，肯任穷奇托禹州？
夏夜独坐杂述八章四叠秋兴韵·其四
作者：姚燮
朝代：清
体裁：七言律诗

东山墅券赌围棋，可识苍生乐共悲。要恃诸郎收后效，似忘胜局失先时。衣冠戏下参筹密，风雨江南整骑迟。那复重来羊太傅，白云岘首寄馀思。
夏日里居寄厉山人志阮明经训叶茂才元阶并示张广文振夔卢明经漘得二十六韵
作者：姚燮
朝代：清
体裁：古风

熇日不到窗，平檐蔽新黍。似忘皋上农，挥汗正劳苦。和薰天阊来，万里不偏阻。清凉持素心，魃气焉敢侮？枕席巉有棱，霹礰警雷斧。何以樊棘蝇，方驱复潜聚。岂真琼纱帏，未密花海堵。眩耳声多谗，孰能遂安处？吾宅当浃江，卑地湿愁卤。往往溽气蒸，病面作焦土。沴及鶢鶋巢，短翼拓难举。仰赖皇泽仁，聊免堕草莽。近闻多海祅，七省戒门户。慵黠不畏诛，豢兵等豢虎。滥及亡命流，招之备行伍。此辈久恃安，轻心那知武？城头高赤云，乖龙靳甘雨。还虞秋后饥，储粮歉仓庾。诸君思救时，翻侧有同绪。将何策万全，少为盛世补。可怜鲰生贱，局身一椽俯。噤口不得开，有掌向谁拊？柴门晚逡巡，燥叶飒平楚。偶得微籁凉，便思垂袖舞。愧彼蓉角鸥，恬心贴烟渚。渚底光荧荧，大鹑射南宇。
夏日饮甬江市楼
作者：姚燮
朝代：清
体裁：五言律诗

远浦一痕绿，沙鸥有眷心。水凉忘日暑，地迥得楼深。静市收鱼气，和风散荔衿。聊从朋辈乐，浅酌醉能任。
夔儿
作者：姚燮
朝代：清
体裁：古风

夔儿三岁馀，苦为无母儿。起居依大母，饱食但知嬉。下庭拾枯竹，促步驱邻鸡。苔滑不受鞋，蹶足沾烂泥。有时弄瓦草，手面常污黧。见羊辄呼马，捲裤便思骑。偶闻阿兄读，向隅学唔咿。记诵杂零星，牵扯诗书辞。娇慧皆可怜，爱惜宁讳私？所悲汝母死，襁褓尚无知。不能鞠汝身，看汝成立时。汝裈短及膝，犹汝母所为。竟劳汝大母，为汝缝续之。招来抱诸膝，抚顶潜涕洟。吾鳏往谁告，藉汝聊解颐。峥嵘此头角，愿汝骍弗犁。
夜半
作者：姚燮
朝代：清
体裁：七言律诗

夜半人间万响沈，病乌自语绿桫阴。开门城月一痕白，隔树江楼独火深。后日关山谁去住，中年哀乐易侵寻。几丝白发催春老，怨绝明河烂锦衾。
夜合花 重过玉魫楼纪事二阕 其一
作者：姚燮
朝代：清
体裁：词

掉扇回腰，摔巾驻盼，今朝未信重逢。如何瘦影，依然玉样玲珑。香一缕，画屏东。正蔷薇、斜亚初红。漫惊意外，须知眼底，都在心中。谁堪弱絮孤蓬。仍向江湖浪里，泊雨飘风。汝愁弦涩，我怜琴旨都慵。衫半弛，髻低笼。且同消、酒酽茶浓。商量去住，梧边残照，催近帘栊。
夜合花·其二
作者：姚燮
朝代：清
体裁：词

淡月窥床，轻云飐箔，今宵凉似秋宵。羞催早睡，低头只数更谯。魂易断，梦难消。怕仙山、无此蓝桥。鬓蝉细掠，衾鸳慢整，炉麝潜烧。西楼兀自吹箫。曾想天鸡一唱，便又明朝。盟鸥誓鹭，大江趁未风潮。五彩结，百宜娇。荡春痕、凭仗烟绡。只愁杨柳，待人攀折，已有长条。
夜坐
作者：姚燮
朝代：清
体裁：七言律诗

一尺庭阶拭露茸，横安小几倚当筇。天空欲化茫茫海，云去真如渺渺峰。秋思自撩难怨月，笛声已断未停蛩。深闺别有篝灯课，预捡寒衣数线缝。
夜坐
作者：姚燮
朝代：清
体裁：五言律诗

蛩怨先秋急，花寒逐夜深。残篝犹恋织，涩指不输琴。鬓就穿帏月，风梳绕屋林。好将萧散意，和梦落湘岑。
夜坐二绝句·其一
作者：姚燮
朝代：清
体裁：七言绝句

墙草离离得蚓声，夜无明月气能清。病馀强就邻家醉，归有吟怀匿短檠。
夜坐二绝句·其二
作者：姚燮
朝代：清
体裁：七言绝句

摊杯烘茗有枫香，润入初霉簟气凉。风过锵然闻水玉，画帘梦影误潇湘。
夜坐偶作
作者：姚燮
朝代：清
体裁：七言律诗

岭云将雨海云晴，电射遥山月射城。天水大浮人入梦，楼台四羃树无声。偶思薄醉孤樽在，略有荷华夜气清。可惜未邀欧冶子，索渠剑胆看峥嵘。
夜坐吟二章示内子·其一
作者：姚燮
朝代：清
体裁：古风

寒衣在典不可赎，赤手思炊米无宿。我心如棘君首蓬，相对吞声抵悲哭。一更月落江云低，二更屋角乌鸦啼。三更沈沈不得睡，窗纸飒飒风凄凄。北风凄凄，飘女吹我。孤灯依依，百无一可。我且击剑女且歌，那复钳唇学瘖哑？
夜坐吟二章示内子·其二
作者：姚燮
朝代：清
体裁：古风

君年廿一为我妇，弱体持家苦身手。君今年已三十三，报女劳心亦何有？布衾如铁曾无温，十年九腊吾出门。出门归来看女袖，旧泪痕添新泪痕。吁嗟乎，出门愁别，在家愁食。但愿东风迟迟来，东风来时春草碧，又要他乡作行客。
夜坐山亭
作者：姚燮
朝代：清
体裁：古风

层阴生碧涧，午月高在松。绕松三五岫，寒翠浮重重。至静敛群妙，坐觉孤亭空。翛然警微寒，露下闻远钟。
夜坐怀徐司马荣
作者：姚燮
朝代：清
体裁：七言律诗

大城如梦梦何依，素瑟泠泠待一挥。九月江清鱼正上，八溟秋老雁方归。未愁红烛当筵短，可惜青山与望违。萧瑟吾心禁不得，空庭遥夜有霜飞。
夜坐成诗二章·其一
作者：姚燮
朝代：清
体裁：古风

密林罨高月，园径生古幽。露萤下依草，风过时一流。万籁不可辨，槭槭闻四周。无端若相触，意往增百忧。六合邈无涘，一纵谁能收？
夜坐成诗二章·其二
作者：姚燮
朝代：清
体裁：古风

蟋蟀在东壁，烦促声不纡。回风故相咽，苦寒谁尔知？蛰藏悔不早，露下复前墀。斜月更西堕，斗柄高难持。抑天散烦郁，欲寐还踌躇。
夜坐抒感八章·其一
作者：姚燮
朝代：清
体裁：七言律诗

露洁山城北斗高，空风隐隐飐鸿毛。饥寒逼迫中年迈，日月升沈万象牢。救世膏肓思大药，代人歌哭续离骚。岂真食蛤关渠事，裂眦无端起郁陶。
夜坐抒感八章·其七
作者：姚燮
朝代：清
体裁：七言律诗

浩落襟怀荡水云，天声琴满鹤思群。得名仗蝶羞无逸，借壁为山慕少文。弃剑石磨深夜雨，佳人兰饵早秋薰。敢输邻叟平悲乐，一勺醇醪万古醺。
夜坐抒感八章·其三
作者：姚燮
朝代：清
体裁：七言律诗

官簿难凭殿最公，有谁负鼎慕而翁？贾山蒙死心犹壮，项籍归骸计亦穷。苦虑春甾书雨雹，善防谑浪赋终风。怜伊白首官郎署，祇借薇花拂帽红。
夜坐抒感八章·其二
作者：姚燮
朝代：清
体裁：七言律诗

几见颠风杀草莱，人间筑遍赧王台。绝无归宿长河下，少有腥膻众蚁来。白眼谁禁狂阮辱，赭衣空使腐迁哀。犨麋虽丑犹完相，可惜陈平魏倩材。
夜坐抒感八章·其五
作者：姚燮
朝代：清
体裁：七言律诗

蹛林鬨祭�膋萧，赤足灵夔隔荔招。女魃无权何待戮，天吴有职未应骄。星淫石沴逃祥宇，棘矢桃弧反大招。惨响不须愁觱篥，巫阳能擪太平箫。
夜坐抒感八章·其八
作者：姚燮
朝代：清
体裁：七言律诗

灯烟曳竹作绡红，小簟安樽自听虫。骨相苦寒逢热夜，心魂欲逝得回风。故刀拟拜屠牛佛，弄笔难收汗马功。信尔无愁谈故事，隔庭儿女笑迷濛。
夜坐抒感八章·其六
作者：姚燮
朝代：清
体裁：七言律诗

篴版弦床客夜娱，已拚病骨殉明珠。入樽好月无千劫，缭袖轻云剩六铢。醉逐狂花搜燕燕，梦搴残柳听乌乌。试看百万西京邸，铩尽鸳鸯砾气枯。
夜坐抒感八章·其四
作者：姚燮
朝代：清
体裁：七言律诗

漫以鸱枭笑凤皇，野禽殚矣复谁伤？訢訢对客羞乡愿，姼姼依人恶媚妆。筹米几闻先虑豫，积薪须畏后来强。朱华一例归朝殒，那有韩终辟谷方？
夜坐独酌作三章·其一
作者：姚燮
朝代：清
体裁：古风

李白已逝无酒人，桃花落尽无阳春。三更雨里一杯坐，万户酣眠独醒我。醉还续烛三寸长，床头灼灼吹剑光。狂歌不得真宰听，文字存亡亦关命。何如入市从屠沽，埋名饱煖真丈夫。
夜坐独酌作三章·其三
作者：姚燮
朝代：清
体裁：古风

朱门挟瑟多瞽师，成连独调宜违时。天云湖流两翏寂，酒角残灯对星碧。楼上轧轧乌鸦飞，楼下喔喔黄鸡啼。楼中酒人炯无睡，一寸清明万金贵。百年一夕谁短长，枭獍不入华胥乡。
夜坐独酌作三章·其二
作者：姚燮
朝代：清
体裁：古风

痴童搥床梦中哭，日饱三餐那知福？芭蕉叶大来战风，意何未满争雌雄。我能和汝苍玉笛，恐使孤猿堕凄魄。醉中心事如海涛，风头愈遏激愈高。美人弄花满城阙，今夕胡为不明月？
夜坐画梅三章·其一
作者：姚燮
朝代：清
体裁：五言律诗

解得秋柴束，都为骨立形。荒山邀满月，皎墨撒明星。小署阳春券，相思故屋屏。居然成揖让，旧腑拓新町。
夜坐画梅三章·其三
作者：姚燮
朝代：清
体裁：五言律诗

绕屋栟榈树，颠风作夜声。迢迢幽涧梦，踽踽美人行。筝笛难搜怨，冰霜几践盟。鍊姿除绮习，孤傲轶群生。
夜坐画梅三章·其二
作者：姚燮
朝代：清
体裁：五言律诗

霜威欺独烛，似仗我吹嘘。空谷无华胄，閒心有太初。天当新玉象，客拟负春锄。在眼多枯朽，精华手自摅。
夜坐胥门桥
作者：姚燮
朝代：清
体裁：五言律诗

抽云天绪妙，息露渚香深。远翠摅寥眄，高凉逼静心。樯旗风万舸，驿柳月双禽。依约帘栊火，眠花听笛吟。
夜宴揽碧轩即事二律·其一
作者：姚燮
朝代：清
体裁：五言律诗

玉线石榴裙，清歌隔座闻。墙阴花背月，天际露凝云。帽影宜苔受，茶烟与鹤醺。重帏环窣处，沈火有浓薰。
夜宴揽碧轩即事二律·其二
作者：姚燮
朝代：清
体裁：五言律诗

心多难绾处，不借柳丝愁。演侠宜长剑，迷春自别楼。低帘防客燕，高烛警湖鸥。谁是青莲李，拈毫序夜游？
夜宴青鸂�水榭听八琵琶合奏月儿高曲
作者：姚燮
朝代：清
体裁：古风

楼台不暝烟作漪，藻香满郭萝屏低。美人亭亭隔荷叶，衫光拂拂当杨枝。金尊酒满客初醉，夜渚月明鸂�睡。江远星稀思雁翔，风静窗疏看萤坠。罗纨接座含迥情，斜柱十三抽钿筝。一人一曲递相奏，谁拚默坐终宵听？三十二弦八十指，折轴量声互停止。侍酒鸦童神若痴，贴壁蛾儿气先死。教师点拍弦始鸣，推宫却羽归一声。滥响齐抹白翎雀，乳舌乍调黄毛莺。缕缕丝丝经纬析，琤琤琮琮玉泉滴。缓忽相追忙转閒，动与依依静脉脉。东筵西筵平睇交，高灯下灯游丝飘。吹云过肩各翻袖，抱琼置膝都齐腰。红桂金鱼脱宫锁，憔悴婵娟委秋鬌。仙台泼露幺凤啼，阔海霏尘素鸾亸。凌波欲来犹未来，百回摇曳空青开。沈思及细倏如会，缠愁渐紧难容猜。此曲生平吾听寡，何料当前尽能者？生怜粉黛彫尹邢，一例文章误董贾。手持大白重酌斟，翠帘半下凉沈沈。湖心西寺送钟梵，城眉北斗横瑶簪。山川寥寥渡无鹊，水天迢迢梦须鹤。有技若此神乎神，今夕之游乐莫乐。
夜度勾龙山
作者：姚燮
朝代：清
体裁：古风

驱马夜度勾龙山，马行不行声悲酸。舆夫笼烛猛前导，湿云上汹衣发寒。高厓阴赭豁门户，天光薄漏青蜿蜒。窳凹下涧积幽晦，中开窄道如螺旋。笋石排翅侧鹰背，枯木垂爪挠猿肩。若陷熊阱触悬锷，疑蹑虎弩鸣毒弦。丸泥可塞等秦谷，日月不到或虞渊。巽姨绰约掉风扇，乾关咫尺驱雷鞭。乘危一蹶忽旁拄，鼓气百倍犹怯前。夙闻兹山坐荒落，环纡百里无陌田。狐踪盗迹恣跳舞，戈矛白日挥燐烟。千年兵气未消铄，云棱沙角还相缠。前行稿炬射芒芴，惨碧上与星钩连。后来飞毂磨尻齿，万牛曳柱屃赑颠。搴车错愕恣奇眄，混沌直欲无人间。金支翠羽闪鸾凰，傥容飞盖追列仙。太华突兀巨灵迹，离骚佹僪湘君篇。悠然脱险定心魄，扶桑灼灼朝暾悬。
夜望
作者：姚燮
朝代：清
体裁：五言律诗

叶尽树杈枒，树头明一鸦。病知凉浃体，霜借月添华。朔气凝千动，眠心警万家。元津堪梦溯，大海乞危槎。
夜游宫
作者：姚燮
朝代：清
体裁：词

倚定香篝睡稳。奈人远、梦无凭准。一点愁心暗中忍。柳般腰，月般眉，都瘦损。路绝天涯尽。算万水千山还近。那处琵琶唱凄紧。月昏昏，柳丝丝，楼隐隐。
夜行船·登白湖金仙阁
作者：姚燮
朝代：清
体裁：词

湖上僧楼闲独倚。最撩人、晚来画意。北荡鱼罾，西湾酒市，不尽风蘋烟苇。十二仙峦低拂翠。弄秋晴、斜阳远水。淡淡云流，飞飞鸥散，隐隐数声钟起。
夜行船·积雨成痼屡爽春约薄晴弄晓词以写娱
作者：姚燮
朝代：清
体裁：词

多谢晨光容与。来照散、一庭苔雾。但能晴过牡丹时，便此后、任伊风雨。乍可扬铃南陌路。寻春约、酒帘花户。那信今朝刚向暖，就见有、蝶蜂来去。
夜起
作者：姚燮
朝代：清
体裁：五言律诗

动缘劳思苦，静觉众繁生。侧耳邀疏漏，摊书泥寂檠。迟徊逢月上，萧索转愁平。露气周檐白，一乌相向鸣。
夜起
作者：姚燮
朝代：清
体裁：七言绝句

隔村如许夜潮风，能到重帏密掩中。静里寸心收不住，起看山月照疏桐。
夜雨坐双髻山馆
作者：姚燮
朝代：清
体裁：七言律诗

不须多酌已微酲，卷束书笺放短檠。洁屋禅天无一滓，荒墀秋木有千声。劳生龌龊今安趾，大觉元虚外世情。自整茶炉添榾柮，水香烟气得苔清。
大俞山房夜坐
作者：姚燮
朝代：清
体裁：七言律诗

拍沙为筑涧为琴，和以哀猿独夜吟。对榻枯禅非我相，结龛断壑是深心。偶离浊世难言悟，吹堕残云不可寻。谁识元关高绝处，一灯自朗万峰阴。
大墙上蒿行
作者：姚燮
朝代：清
体裁：古风

使君善饮酒，使君饮酒如长渑。昨日见野草青，今日飞花满城。东风淅淅，雨何冥冥。燕子胡蝶飞下上，间关黄鸟枝头鸣，物尚有情。使君局龊闭门居椽下，宜其兀奡亢爽多不平。为使君佩双龙剑，饰冠以缨。怒马如龙八尺，珠轪玉铃。出门驰骤向沙碛，弯弓射雁，舞槊啼熊猩。落日沈没欲夕，归来下马，上堂置席，方丈罗豆罂。十二翡翠帘，悬镜作芙蓉屏。一屏千镜挂明月，一镜一月千月明。楚娃越艳，绮何媌娙。使君上座，歌朝欢暮欢曲，堂下合奏琴瑟筝。但觉瑽瑽铮铮，鬟钗带佩皆为声。承颐指，争目成。稽首祝使君寿，千岁百龄。使君自顾，头秃发落，不复童婴。昨日冠盖交，今日丘陵。高丘下陵，狐狸穴其侧，上有飞虻与萤。松柏以为盖，凄凄飒飒，何有华榱雕甍。忽焉不乐，俯首涕零。富贵不可以久娱悦，安得白日系之以长绳？有酒而弗醉，使君老矣乌乎情？
大市行
作者：姚燮
朝代：清
体裁：古风

长芦倡女大市行，步摇瑟瑟罗裙声。风鬟疏袅烟蝉轻，冰纨斜障双睇青，向人送笑相目成。侬家住何里，第一城南古瓦子。西营军头持门户，不畏州官索钱纸。槟榔新红蘋婆紫，解橐但有沽酒需，安稳留欢醉忘死。楼上烛，鸳鸯飞，楼外月，乌鸦啼。君不见江南荡子无家归，垫砖作枕芦为衣，城门独宿风凄凄。
大市观灯行
作者：姚燮
朝代：清
体裁：古风

十月日之朔，大市观灯行。大市六七里，灯火如繁星。万灯夹一道，直接东门城。城乌不得睡，城树交青青。城树青围屏，城瓦排流晶。晶光水仙阙，细马芙蓉軿。弦弦子夜曲，管管阳春声。楼楼语纤凤，巷巷穿雏莺。枝枝玉作花，担担花压饧。花花绮相互，叶叶娇难名。花花幻桃李，叶叶成薇蘅。桃李间薇蘅，靺鞨千珞璎。翠为火齐吐，红为珊瑚擎。火齐芍药障，珊瑚莲华茎。障云匼匼动，茎露霏霏倾。月碧地无夜，日赤天不盲。燕子能舌招，蝴蝶能目怜。琐琐出姽婳，一一皆分明。亦有九芝盖，导以双龙旌。俳谐杂傀儡，妆束何媌娙。布綵霞虹垂，发炮雷霆砰。众巧镂毫发，万妙归仪形。趋繁乃至极，所有无不呈。忽慨辛壬间，寇海喧鲵鲸。一陷昌国州，再破蛟门营。三战溃堇邑，窜逸悲鼯鼪。惟时大市中，白昼风雨冥。苍霾塞荒户，�雾浮重甍。朱喙吹芦笳，墨指抓铜钲。铜钲琅琅敲，芦笳呜鸣鸣。驱逐狼与豺，跳跃禽与猩。乱蒿埋胔骸，鬼夕多燐萤。燐萤寂寂飞，鬼火相送迎。鬼火闪绀碧，鬼啸纷咿嘤。过者无一人，但有惨气横。仰视河汉高，灼灼悬欃枪。其下如幽都，裸狱啼黯檠。檠膏黯不继，鬼来吹火腥。火鸦入官屋，火蛇猛纠萦。拉杂摧罡飙，一炬民屏并。吁乎阿房宫，凄矣长平坑。池鱼半焦烂，罔敢潜游侦。蚩蚩眼中辈，四散投棘荆。断装受虏掠，缚体遭笞搒。有钱无货鬻，有土无铁耕。亡者多不存，存者皆倖生。元气一斲削，暂复未为亨。愿期养廉朴，庶几保困儜。况乃计金币，列肆匮筥籯。可怜百卮漏，难补一日盈。岂真裁抑艰，莫戢奢侈萌。昔日葬马坟，今已巍闬闳。昔日炰牛庭，今已华栏楹。昔日大梵宫，今作官府厅。官府坐厅上，百戏娱酒觥。小曲按和笙，大曲搊排筝。大舞双柘枝，小舞双鵁鶄。稽首谢官府，官府千百龄。官府千百龄，百姓长太平。悦尔官府目，媚尔官府听。官府增爵禄，百姓免圄囹。臬臬官府门，万宝金银钉。桀桀官府堂，四壁兰椒馨。堂下灯火光，璀璨连葆缨。门外即大市，笑语山河倾。驱逐舆与儓，跳跃老与婴。北门打三鼓，南门传四更。四更复五鼓，大市挨轩軨。轩軨不肯散，灯火不肯暝。官府岂真醉，百姓岂真醒？借问官府谁，官府曾苦征。借问百姓谁，百姓曾苦兵。一朝竟安堵，不乐当无情。百姓长太平，愿为官府赓。
大帅
作者：姚燮
朝代：清
体裁：古风

军士当知死，大帅当知生。恃死听成败，死亦非完名。峨峨上柱国，万命资为城。中骄守惟愎，外愤动皆轻。蜀栈无寸砥，秋霜肃难撄。事事违太和，智者忧先萌。闻有回鹘流，沐猴居然缨。掣袖肆甘语，潜来汩其灵。股掌玩阃权，高骑冲辕行。群僚畏如虎，侧目相戒惩。贪狼非善宿，佐之天狗狞。狞木根自蠹，奚待风来倾？一朝大决裂，彼已遁无形。而使种种罪，悉归主者承。须知隙可缘，斯授黠鼠侦。复以慢济疏，所履先失贞。竟从悔悟馀，勉与忠义争。殆识天九重，皇皇有圣明。匹夫徇沟渎，其节亦铮铮。要知舆论公，未肯讳生平。
大树篇
作者：姚燮
朝代：清
体裁：古风

榛栎满当道，大树将奈何？大树梁栋材，未应遭折磨。大树遭折磨，为其倔强多枝柯。不如榛栎气柔靡，得凭天相邀阳和。吁嗟乎，大树大树空离奇，曷不空山偃蹇化龙卧，养精蓄锐完尔姿。斧斤无尔及，白云无尔疑。必欲抱其孤心耿介岩岩以独立，而今也非其时。
大浃励氏江楼
作者：姚燮
朝代：清
体裁：五言律诗

楼高山与望，日落海先昏。云拥虚城入，潮依仄岸奔。青天惟水气，断渚有芦痕。寂寞凭阑者，孤心向晚存。
大浃江楼
作者：姚燮
朝代：清
体裁：七言律诗

苍黄万叶一川浮，俯以危阑百尺楼。孤绝吾怀寻住境，纷来群象纳空秋。鬓丝欲入中年感，行客难为日暮愁。莫藉屏山遮雨气，入城风势劲谁留？
大皛道中二章·其一
作者：姚燮
朝代：清
体裁：七言律诗

藓色苍然入磴平，客来虹背踏云行。挂梁断壑多悬碓，垂绠空潭有堕罂。老木香如龙气古，奇禽俊似鹤姿清。好山一路环青赭，馋眼看花不辨名。
大皛道中二章·其二
作者：姚燮
朝代：清
体裁：七言律诗

决眦微茫一雁遥，空山秋色极清寥。槲坛风紧搜黄叶，朮圃烟深护绿苗。岚气暗蒸天半雨，涧流回合峡门潮。石楼咫尺丹梯近，梦约仙灵抚玉璈。
大若胡氏山楼
作者：姚燮
朝代：清
体裁：古风

高楼面海不半里，楼背群山抱迤逦。山青海翠归一楼，朝可看云暮看水。水岚山气争晴雨，朝有啼鹃暮鸠语。鸠催山雨云入楼，云末残阳水阴吐。雨声欲断闻水声，残阳转在山半明。回光到海水微紫，海末孤峦晚自青。海峦平与山楼照，楼背群山让其峭。山叶随风入海飞，山萝羃槛秋灯窱。灯风袅袅山烟冷，风定烟开摇月影。月冲海气射楼东，人坐楼西与山静。倚楼酌月月满樽，樽中山影青浑浑。平吞海气挹山秀，腕底乍有鱼龙奔。高歌不知天地小，和以山猿间海鸟。海鸟可狎猿可邻，吾欲吾生此乡老。海云倏敛山月沈，愁来不寐还拥衾。孤楼独客当兹夕，山海茫茫万古心。
大野三章·其一
作者：姚燮
朝代：清
体裁：五言律诗

平山入巨浸，大野返行车。犊口卑难塞，马颊远谁疏？浩浩卷风柳，飘飘沈水苴。宣防遗策在，愧未习河渠。
大野三章·其三
作者：姚燮
朝代：清
体裁：五言律诗

青蒿罥墙棘，白蚁散庭柯。洼路绳悬筏，低门础障河。量槽刍价重，峙税麦屯多。滑滑鸣山鸟，行行唤奈何。
大野三章·其二
作者：姚燮
朝代：清
体裁：五言律诗

层云作緅色，电影射津门。雨挟荒沙去，风追鸷鸟奔。秋光归敛肃，夕气接浑沦。秉烛谁能寐，床床屋漏痕。
大雨三日有作
作者：姚燮
朝代：清
体裁：古风

马行陷蹄车陷毂，人行陷胫泥在腹。牛羊上墩狗升木，雄鸡将雌走高屋。前门闭市粜无粟，后门禁屠宰无肉。东邻断烟病叟哭，西邻墙头递麸粥。谁家朱门静穆穆，豪宴中堂拥明烛，天子深宫独斋宿。
大风下蛟门
作者：姚燮
朝代：清
体裁：五言律诗

同舟十九人，同命视同尘。下漈蔽龙垒，高天埋日轮。险来宁及悔，心在置吾身。网得珊瑚贵，何如去负薪？
大风不得渡四章兼留别诸君·其一
作者：姚燮
朝代：清
体裁：七言律诗

身在天涯心在家，遥看是雾是山遮。残阳过岭欺残雪，独树无巢苦独鸦。人境荒凉疑绝域，友朋离合感抟沙。好拚今夜孤灯梦，去觅张骞贯斗槎。
大风不得渡四章兼留别诸君·其三
作者：姚燮
朝代：清
体裁：七言律诗

君亦蠕蠕感蛰虫，我何唧唧怨天风？须知日短心俱短，况值年穷事更穷。酒满当筵都作雾，剑寒在抱不为虹。明朝万里开天镜，去踏方壶看晓红。
大风不得渡四章兼留别诸君·其二
作者：姚燮
朝代：清
体裁：七言律诗

石尤于我竟何尤，愧我身非不系鸥。待到白云迷去路，始知沧海有横流。短箫拟唱公无渡，冷榻相依仆亦愁。多谢故人频慰藉，清樽华烛对庭楸。
大风不得渡四章兼留别诸君·其四
作者：姚燮
朝代：清
体裁：七言律诗

漫于身世感飘零，风雨经旬共影形。此渡别君沙草白，来时待尔柳枝青。蓬莱水浅无春柘，溟渤天空有夜星。他日杜陵如见忆，孤松曾与客云停。
大风坐独轮车踰东平山自王古店进句龙抵旧县得诗六章·其一
作者：姚燮
朝代：清
体裁：古风

轮铁埋淤沙，健臂挟之起。相持偶不慎，侧身堕渊水。隐思跨斗牛，缒栈出天觜。下俯东平城，一丸陷釜底。抱郭千章松，簇簇但如荠。黄埃奔怒潮，坚堞欲摧靡。鹰鹞若乱鸥，出没海声里。斯时十万民，白昼闭阛市。托命颠危间，仰首失援恃。安知绝壑上，孤客行未已。委身一叶轻，飘摇听所止。
大风坐独轮车踰东平山自王古店进句龙抵旧县得诗六章·其三
作者：姚燮
朝代：清
体裁：古风

觅醪王古店，暂息轻车装。居民鲜人趣，何有消渴浆。穴地溷豮牸，石壁依为墙。破荐三尺厚，贴灶供几床。但有野菜食，论年已不荒。倘储一区粟，垢面生奇光。生理苟弗绝，谁敢怨上苍？斯时风稍定，云散天荒荒。颓阳照薄雪，碎影飞澹黄。凌寒上车去，踯躅铧山冈。
大风坐独轮车踰东平山自王古店进句龙抵旧县得诗六章·其二
作者：姚燮
朝代：清
体裁：古风

回风入峡来，尘头压人面。脑后天鼓鸣，砉然攒万箭。飞骑出旁堑，驰突拒一线。噤口不得呼，摇手色为变。日光偶微动，爚若闪赪电。照见铃声中，毰毸斗缨旋。万象骇鳌掷，六合警龙战。寸心依群山，凝止戒摇眩。
大风坐独轮车踰东平山自王古店进句龙抵旧县得诗六章·其五
作者：姚燮
朝代：清
体裁：古风

乱山如绞麻，一束一步紧。虎峪通大棘，猿梯接斜笋。崩崖欲塞谷，及地势牢忍。故留微隙通，万年作喉吻。南柯百千蚁，车马去蠢蠢。我来厕其间，浩气忽消窘。侧俯穿树桩，倒盘上芝菌。舆夫面覆地，短喘曳长纼。眼看尺寸间，乱石堕齑粉。未消太古气，愿乞巨灵垦。天半出戍旗，敛翅立孤隼。下有烟光摇，日晚喜村近。
大风坐独轮车踰东平山自王古店进句龙抵旧县得诗六章·其六
作者：姚燮
朝代：清
体裁：古风

东阿有旧县，青峦匝屏幛。拱笏若朝海，伛偻皆北向。下车惊稍定，扪心故无恙。百战出重围，转觉神气王。孤月悬汉高，太空扫浮瘴。卷帘招妓歌，弦燥发音亮。百媚作旖旎，落指辄沈壮。难得置酒高，适在万峰上。非因危苦馀，借此欢乐偿。既醉且出山，挥鞭两山让。梦曳铢衣游，天门詄荡荡。
大风坐独轮车踰东平山自王古店进句龙抵旧县得诗六章·其四
作者：姚燮
朝代：清
体裁：古风

暍日耀万峦，鋈若出冶金。忽疑墨华洒，天云射其阴。云奔复遮日，百里还晦沈。日光反遥射，朗见天末岑。蜂起四山鸟，尽去投其林。始知微物意，亦自忧肃森。谁司造化权，此理匪幽深。
大风登小雷尖眺大阑山
作者：姚燮
朝代：清
体裁：古风

昆崙九蜺垂明河，吹台玉级森駊騀。天教太乙锁伊阙，珊瑚倒绾赪云柯。银飙画雪沙扬波，挂空笠带飘如莎。翠屏八面走龙辇，客独揽马胭脂坡。指顾峦坳开溟渤，似有群鸦战孤鹘。猎道榛芜烟莽苍，戍堠旌旂日凄没。青罴脱阱虎逃穴，剔索南朝阵亡骨。铜梁铁柱两关龁，线路蛛丝动青发。空濛激我歌声哀，地垠霹礰鸣虺虺。山川小劫干戈尽，鸾鹤中霄环佩来。仙之人兮来复回，东隅若木无遗灰。眼前石壁何时开，窅然三女横蛾眉。
天不雨
作者：姚燮
朝代：清
体裁：七言律诗

八月九月天不雨，天不病苗还病人。人怨体焦同土石，病愁虫食遍松筠。熊熊鸟火明河角，阵阵蛟烟弄海唇。底尔伏庐无寸见，菊花濡酒酒濡巾。
天主堂四十韵
作者：姚燮
朝代：清
体裁：古风

狭壁搜至冥，百灵一盂汇。包罗乾象森，勃窣五洲海。閜然龙气寒，氄地被青䰂。方桷彫垩丹，华虫缦回彩。深日嵌画旒，绮月拓飞陛。似舞刑天戈，来鞫贰负罪。其神冠帝皇，其名混元骇。高准鼻类狮，锐角耳同獬。牟尼三劫轮，规球掌中摆。叉指侧右肩，口哆意有在。魔母肖婉衿，兜胸灿球琲。项绣缠露花，鬟偏亸烟茝。媚睇山鬼淫，娟笑洞狐騃。倚膝耶稣儿，丫髻索黄奶。谓是虚无宗，命作造化宰。汉历元寿遥，祀运递子亥。救世来拂菻，肉身不遭燬。幻以契利沿，术从马窦绐。法徒十二人，分支守宗祢。宣教扬秘文，遗蛊毒千载。誓盟俾斯玻，众惑结难解。唾拾释老馀，上紊六经楷。粤昔明神宗，宾而赐之邸。竟欲纲常诬，遂酿衅祸始。咄嗟宗伯冯，鉴识极庸猥。坐使闽广天，东南陷渊底。金陵称文邦，祅儒首徐李。润饰六册书，抗衡五斗米。卓杰珂与辉，疏词明大体。摧折青白莲，颓坋荡焉洗。苍龙卫圣朝，彤云覆万里。大统持中星，弗崇绝徼技。黔黎知践仁，奸诱辨羌廆。讵爱人头钱，下受狗彘贿。此堂虽兀存，坏色已蒙蓓。肃肃蝙蝠巢，栌荒偃戈棨。槎枒木架悬，尚作十字櫑。邱庞游釜魂，谁来饫其馁？米撒真妄妖，阿袜亦谲诡。往瞻太学门，祥霞自瑰玮。
天台宕
作者：姚燮
朝代：清
体裁：四言诗

凿山不枯，斲石不死。路铦如刀，但苦人趾。脉络破碎，元精独完。灵蛟所宅，风雷郁盘。玉树万寻，明月一握。碧海为垠，青天之角。
天奈何
作者：姚燮
朝代：清
体裁：古风

天奈何，愁人多。眢井水涸大海波，欢者娭娭听侬歌。饥枵之腹，肠鸣轣辘。但有勺糜，宁弃斗谷。月不午，日不宵。凤皇不角麟不毛，陌土坟起如山高。美人带掩金错刀，罗帷无烛风萧萧。
天女散花辞
作者：姚燮
朝代：清
体裁：古风

雪为肤白云发青，晚虹缥碧朝霞赪。花花天界烂五色，世眼习惯无疑惊。人间之花桃杏李，山梅水荷等平视。如何爱惜逾格深，相对无愁但欢喜。我尝欲剖此理疑，拙想所入非益非。高穹不见凤皇舞，草根尝有胡蝶飞。以蝶为雅凤皇俗，以凤为悟胡蝶痴。问之凤蝶均不知，天女含笑支其颐。垂袖一拂香忽迷，由香幻色花离奇。瓣亦成朵跗亦枝，非天所造土所滋。凤亦不得睹，蝶亦不得窥。世亦不见开与落，何从欢喜何从悲？我今再拜问天女，著手成春技如许，可识人间有风雨。
天津
作者：姚燮
朝代：清
体裁：古风

神京掉东臂，钤海为左门。九折漂榆流，远络青城根。大业昔用武，水甲千犀奔。自平豆�寇，遂撤辽阳屯。盐山不可辨，乱麦高原浑。芦觜军气凋，但有尘土痕。析木在上阊，浮云蔽之昏。韬剑隐龙匣，冰手吾畏扪。纵鲸恣其忍，讵解濡煦恩？廉颇古名将，遗骨今何存？
天饷行
作者：姚燮
朝代：清
体裁：古风

吴俗畏神逾畏官，恐益冥谴违神欢。天饷之制肇何自，遵为岁例长不刊。道人绛袍七叶冠，执符来自三茅坛。稽查口数造编册，量贫酌富求疵瘢。村坊有首巷有长，各司其地催纳完。楮皮市价同罗纨，金模银范高堆槃。分头齐赴社神庙，稽颡焚告欢声攒。灵车隐隐天门端，华旗五丈螭虬蟠。真皇撚须降颜色，空烟回舞双青鸾。歃牛庖鹿迎上銮，琢玉为俎珍珠箪。烛屏华茜交红珊，香毬百绺芙蓉抟。觋姑鸣蠡唤阴月，朝天狐髻新鬗鬗。咒辞秘密无谑谰，似为民白精力殚。锡之饱煖常平安，灾无焚溺无凶奸。或作狡狯藐科律，迟回抽减来触掸。火犀赤眼透九井，呼吸不得雷霆瞒。女青执笔驱獾犴，泥犁五狱刀巑岏。籍尔家室戮尔嗣，幽囚骨肉诛心肝。斯民乃惧乃惩戒，低声唯唯容凄寒。担筐挟镪恐人后，挤肩狭路争嚣欢。其匮乏者穷谋钻，典物鬻器忘衣餐。一传万鬨蔽城市，若狂若醉无从拦。道人丰颐垂两髋，弟子执拂童司鞶。巍峨紫馆压朱邸，洞庭八牖环明峦。暮拥勺药朝斟兰，醉骑铜虎摩琅玕。千箱百斛均匪难，罪章讵惜功曹弹？奈何当道瘖且眢，听其妖惑民受剜。化工大造纳群有，奚资琐细弥歉单。卓哉文正毁淫祀，整饬薄俗今所难。何当痛洗真宰辱，鞭龙远吸昆崙澜。
天香
作者：姚燮
朝代：清
体裁：词

唾麝融丹，研螺蘸碧，纱楞嫩日烘几。煮梦光阴，缠春心事，怕换阑残滋味。蔻年绮恨，多拨过、琵琶弦里。聊写崔徽小影，怜渠一丝魂寄。雕台旧根半萎。剩毫端、玉温脂腻。且剪锦囊深贮，莫教憔悴。霎地斜阳近水，有若许、东风闹沉醉。好趁香浓，双鸳稳睡。
天香·方于鲁墨
作者：姚燮
朝代：清
体裁：词

麝角抄青，豨膏瀹紫，云香一掬凝聚。南羽林峦，左干花鸟，细入太玄陶铸。华螺宝剂，镂巧样、丸规笏万。芬润还宜子佩，宁夸宋唐和遇。袭以文檀锦组。错圭璜、几陈天府。淘范能工，更说小方嘉树。想像麻冠卉服，坐佳日、楼头捣烟杵。六卷金琅，谁翻旧谱。
天香·玉簪花
作者：姚燮
朝代：清
体裁：词

蜜白凝肪，犀黄点粟，幺莺弄影翩舞。贮恨能深，含情不卷，恍听小琼低语。断来响腻，并堕梦、纤无寻处。月媚风娟时节，蜻蛉飞上三五。沉沉晓凉窗户。倚冰奁、粉花调露。瘦绝秋姿妆束，便输伊素。莫问钿蝉消息，记翠被、红灯夜深雨。一角湘烟，楚宫人去。
天香·珠镫
作者：姚燮
朝代：清
体裁：词

翡翠花帘，猩红酒幕，葳蕤挂上晴霓。百琲鱼衔，九枝虫抱，醉里峭寒能辟。琼天未晓，疑满堕、怀中明月。谁羡朱家，新样金凫，逊伊澄洁。六角圆垂锦缬。闹春蛾、桂霏桅结。梦落微茫烟澥，颔骊还撷。十五传柑时节。记照送、香车夜深别。一点能通，犀心比热。
天香·藏香
作者：姚燮
朝代：清
体裁：词

铁结研膏，琼蕤捣露，沉烟百末匀蘸。瘴海灵槎，天门佛市，几辈袖薰衣染。花风静妙。渐散入、阎浮提遍。金色吹成梵字，依微绣幡云闪。猊炉细挑残焰。爇兜罗、一星红飐。怨女痴男，多傍白莲台忏。且问衔珠慧鸟，可种种、私心寄些点。咫尺西方，鬘华掩冉。
太守门
作者：姚燮
朝代：清
体裁：古风

鬼官设座太守门，愚民号泣来诉冤，细书事状长跽陈。鬼官不解民所语，旁有青衣相尔汝。小事鸡一匹，大事犊一头。我当释尔苦，官当如尔求。尔不鸡，褫尔衣。尔不犊，劙尔肉。缚鸡牵犊来献公，驱犊入栅鸡入笼。鬼官点头画破纸，画篆如符阔三指。归贴门户堪辟灾，有不得者心悲哀，明朝当办肥犊来。君不见墨书朱印天朝字，门上犹悬太守示。
太平庵
作者：姚燮
朝代：清
体裁：古风

到山不见门，到门但有竹。竹影摇四垣，尽作水纹绿。古佛坐与古松对，空谷禅心老无碍。林风微激钟自鸣，岭日方西堂已晦。策筇独立心太平，过檐山鸟双翮轻。香厨一缕茶烟直，去与白云天际行。
太微元清左夫人北停宫中歌曲
作者：姚燮
朝代：清
体裁：古风

叱童豢虎麟，似豢羊与狗。手拉五色毛，缚作扫云帚。一挥天地澄，万灵拱中斗。银河倾狂澜，海气摄能受。死生争蚋蝇，胞胎迭相母。药树森绛厓，斧之作薪槱。须知丹中心，八达洞明牖。未竟无其无，枉言有所有。贱宜浑噩民，贵宜太平后。不锐乌由刀，不醇岂成酒？骚扰同豸群，天难掩尔丑。作歌使闻闻，相邀共久久。久久如一时，名齐上清寿。
太湖舟中眺上方灵岩诸山
作者：姚燮
朝代：清
体裁：古风

移帆指平漾，湖色开犹微。稍稍拓新苇，渐渐藏绿漪。遥山各横睐，流媚秋烟姿。初阳澹与射，百变无定仪。怀人致幽怆，揽景愁馀菲。孤塔苦无傍，断雁时来飞。倘闻帝子乐，寒浒扬灵旗。天裳被萝叶，愿慰区区私。
太真夫人婉罗赠马明生诗
作者：姚燮
朝代：清
体裁：古风

贪生守烦障，平旦皆昏蒙。眢井千丈深，绠短谁测穷？昆崙岂真西，扶桑未为东。须知羲娥家，不在乾坤中。至人体群物，在有罔不容。多浊而少清，安能协之同？汝为石中玉，吾以砺相攻。宝此龙篆书，待籍灵霄宫。灵霄上无上，万瑟锵神风。自然还无名，湛寂玄元宗。块然体难变，五岳苦顽聋。眇想求引援，仅受秦皇封。吾行须万年，还视尔颜童。
夷人退还定海后纪诗四章寄呈王明府师丕显兼寄咸龄鹿泽长两观察舒司马恭受朱明府绪曾孙鹾尹廷璐·其一
作者：姚燮
朝代：清
体裁：古风

抑遏斯民愁，七年罔或纾。邻鄙各戒危，忍馁无逃墟。坐视邱墓乡，子孙成夔魖。怀刃入万榛，荒乱信何锄？天心悔残虐，力欲存其馀。驱置衽席安，似难少踌躇。太和宣无形，积戾雄荡除。疮痂虽脱身，元气削已虚。嗟我久赁舂，颇复思室庐。在唇既完好，有齿当保储。海风迢递来，眷我墙根樗。庶几东门林，得止歌鶢鶋。
夷人退还定海后纪诗四章寄呈王明府师丕显兼寄咸龄鹿泽长两观察舒司马恭受朱明府绪曾孙鹾尹廷璐·其三
作者：姚燮
朝代：清
体裁：古风

驰铃入郡城，道路欢如雷。狗马亦太平，斯民复何猜？侏儒计安饱，所志本不恢。至此一寸心，似能胞与该。急揽大布衣，冒风登城台。江风夹海云，中有清气来。压浪高下山，晴翠为之开。浩歌吾得今，惜无流霞杯。转怜废垒多，碍目犹蒿莱。应有战死魂，倍切思归哀。仰睹羲轮红，一鉴澄八垓。既埽自无翳，得振可忘隤。
夷人退还定海后纪诗四章寄呈王明府师丕显兼寄咸龄鹿泽长两观察舒司马恭受朱明府绪曾孙鹾尹廷璐·其二
作者：姚燮
朝代：清
体裁：古风

在昔搆乱初，祸难讳所自。上帝赫以临，焉忍歌内奰？缄口相饰瞒，箕踞但私詈。镕铁扬炭垆，鼓谁劲其鞴？朝令夕复更，此轩彼旋轾。聚鬨无确谋，寸心各怀魅。明罪既工避，荣名复工伺。烂额池中鱼，冤遭城火累。委念忘民劳，延首听天意。春花霪雨中，蝶蜂互猜忌。我愁危栋颓，终难寸壁庇。静夕占流珠，凄然横涕泗。
夷人退还定海后纪诗四章寄呈王明府师丕显兼寄咸龄鹿泽长两观察舒司马恭受朱明府绪曾孙鹾尹廷璐·其四
作者：姚燮
朝代：清
体裁：古风

蚁众悲陆沈，心魂顿惊有。跽迎群公舆，当关拥牛酒。讵殊失路孩，牵裳得父母。便以鞭笞加，孰敢不悦受？忍辱俟再天，民已苦疲守。食檗兵刃丛，五年血濡首。原非肝腑亡，堂皇厕奸丑。一徙枭獍巢，居然凤麟薮。遥愿群公肩，代承圣泽厚。徒步亲拊循，浃感遍童叟。贱子怜病撄，独歌匿深牖。何当鼓楫从，登瀛览清浏。
夷警日急冒雨送妇柩暂厝江北张乾碶
作者：姚燮
朝代：清
体裁：古风

海潮入闸城翻盆，六营军马悲声吞。墨缞童子束蒲袜，扶舆晓出西郭门。四田苏绿吹稻痕，水蛙百部烟塍昏。竹幡风捎偶闻哭，纸钱灰湿难招魂。锸短不斸黄泉根，砖场爆彗无晴暾。野佣跣足把油伞，遮防斜雨当隧门。呜呜复咽咽，狭港九折蛇流奔。奔流欲冲岸，一折迤过三家村。远霁疑湘鸟羁雁，险云作蜀吾哀猿。芦笳凄凄峒蛮语，旌旗隐隐貔貅屯。高秋气肃归大浑，窔堂未敢游虫昆。而此泽间一坏土，近潟何有春膏温？却来殡尔瘦弱骨，得毋茕魄愁螴蜳？尔灵但抱琼珠存，归以为委皆尔垠。山之幽者梦修竹，木将彫兮伤合棔。邻庵晚磬清不喧，古佛荫尔龙檀恩。明年二月蘼芜黁，过关欃火澄郊原，再来酹尔桃花樽。
好事近
作者：姚燮
朝代：清
体裁：词

回渚柳稀疏。柳外画城云漠。城上一眉山影，挂新蟾一角。扶肩醉向酒家归，霜径踏黄箨。四五点灯明处，是谁家水阁。
好事近
作者：姚燮
朝代：清
体裁：词

孤梦约春寒，不捲酒帘吟幌。卧听柳阴残雨，又花阴月上。烛边钗影堕沉沉，浊影尚低晃。说甚恹恹天气，到今宵较爽。
好事近
作者：姚燮
朝代：清
体裁：词

帆隔几重山，雁语暮潮声里。酒醒不知人别，但斜阳千里。烟帆云雁各微茫，湖水接江水。愁搦一枝秋管，坐荻心吹起。
好事近
作者：姚燮
朝代：清
体裁：词

春信到梅花，醉倚玉龙横笛。昨夜梦凉人睡，伴孤窗残月。春愁未许寄梅花，推枕看窗色。不分梦醒人去，剩一庭残雪。
好事近
作者：姚燮
朝代：清
体裁：词

水阁月眉低，何处美人今夕。宛转一丝春影，只一层帘隔。相思不分又黄昏，风峭露凉逼。剩有半篝星火，照被池梦色。
好事近·书蕙清扇
作者：姚燮
朝代：清
体裁：词

蝉鬓略簪花，茜袖略粘花唾。除恰梅花清雅，算梨花娇懦。称长身子燕同轻，扶著栏杆坐。相见似曾相识，道当时来过。
如此江山/齐天乐·唐晋国公薛少保断碑研六舟上人属赋
作者：姚燮
朝代：清
体裁：词

三希鲙帖神龙本，艺林并推佳妙。风峪零花，雪崦断柏，剔藓更谁寻到。泥斑翠扫。便廿六文残，韵完姿好。巧斫方池，片云长护绿天老。阴山无此奇宝。想螺烟乍试，香晕霏绕。武肃宫砖，吴兴寺碣，一样珠澄玉皛。书评漫考。甚锥画江沙，河南神肖。运用玄宗，微辞成谶早。
如此江山/齐天乐·江山船
作者：姚燮
朝代：清
体裁：词

鱼天眷属凫鸥约，一篷翠娇红软。处处为家，年年送客，夜夜玉樽银琯。钱塘月暖。更瀫渚烟明，桐江风缓。悄卷青帘，眉山隔镜几痕断。无聊诗梦催醒，画笼纤羽绿，屏隙双啭。守舵呼娘，补帆倩妹，学就杨花娇懒。泥灯歌婉。又移得愁侬，怀乡心转。萍水相思，暮潮流共远。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其一
作者：姚燮
朝代：清
体裁：古风

东风飘乱花，鸣鸟声不谐。弱妻方倚窗，为儿制袜鞋。停针忽低叹，凝坐如有怀。自言数日来，终觉心绪乖。百绪无一欢，中已伤于哀。欲知哀浅深，妾骨同秋柴。妾颜在镜中，镜色昏疑霾。妾影在壁间，顾之生郎猜。为问今何时，春去当不回。但视春不回，妾已肝肠摧。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其七
作者：姚燮
朝代：清
体裁：古风

汝禀素弱孱，参苓倚为命。胡为日减餐，遽使病气胜。十夕九拥衾，十晨九辞镜。略触吹柳风，畏之若飙劲。可怜时未秋，摇落预愁鬓。敢料汝病危，遽以死为竟。须知赖汝多，汝年尚强盛。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其三
作者：姚燮
朝代：清
体裁：古风

自汝为我妇，未尝我乖忤。但嫌汝太明，事每穷细故。敢以刻露多，竟遭造物恶。外动虽胜常，内劳已残蠹。窥汝力不支，犹作百端护。因循而至今，亦我于汝误。迨识恶梦非，晨钟已将寤。汝病诚何由，在我转难喻。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其九
作者：姚燮
朝代：清
体裁：古风

出门未忍行，视病多死机。气短何有情，差不剜心脾。倦乌抱霜月，微命邀燕疑。寂寞孤檠光，住象静逾稀。如何蓬首低，恋若春阳晖。面容苦日瘦，发垢苦日肥。岂真数日亲，已尽千秋期。黯黯愁去魂，药烟飘我衣。亲切凝盼间，有泪吾忍挥。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其二
作者：姚燮
朝代：清
体裁：古风

自汝为我妇，与汝胶漆同。但拟漆在胶，气犹嫌未融。拟之月在天，月落天仍濛。拟之花在奁，奁掩花何红？百拟不得似，转堕禅语空。此亦不须拟，各已喻诸中。一日未为始，百年未为终。形影相结纠，未觉万事穷。尔愁愁我心，尔癯癯我容。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其二十
作者：姚燮
朝代：清
体裁：古风

大儿从我寝，小随祖母眠。空房未忍入，往往白昼键。微风鸣纸窗，疏竹凄生烟。虽有明月时，曾无鬓影妍。或汝魂恋兹，倦还凭谁肩。繐帐馀泪痕，是汝昔所弹。汝昔有爱女，先汝死十年。近态当益娇，依依汝膝前。汝或以兹慰，吾心差少安。伤哉悲女心，复因悲汝缘。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其二十一
作者：姚燮
朝代：清
体裁：古风

小儿不识悲，但为索乳啼。大儿面如墨，对我常呜咿。慰使弗呜咿，我泪纷已垂。又恐伤亲心，苦作吞声悲。吞声亲不闻，汝魂应闻之。我同汝子哭，汝还亲切窥。泪尽究奚益，不哭难强支。一瞬十八年，缘尽复何期？两儿汝骨血，汝当魂护持。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其二十三
作者：姚燮
朝代：清
体裁：古风

泻此长江流，终难罄吾泪。区区纸上言，曾何尽汝意？屏在汝所依，衾在汝所睡。胡为我独凭，胡为我独寐？瘦苔缘砌赪，断篁不能翠。一燕晨相依，孤灯夕相对。如知鳏也艰，轻别往徒悔。以诗告汝魂，当知我心愦。上戴为苍穹，下履为大块。自斯六合中，形影两茫昧。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其二十二
作者：姚燮
朝代：清
体裁：古风

亲朋设斋奠，唁汝棺帏旁。是亦怜汝心，汝须飨其觞。此后眼中人，去皆于汝忘。独我一寸心，系与兹生长。当择一尺地，送汝安北邙。汝生夙畏风，吾不种白杨。殡汝高山头，魂行愁踉跄。厝汝下地卑，恐水溅汝裳。又恐过迂远，魂归路多茫。此汝身后谋，为汝劳酌商。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其五
作者：姚燮
朝代：清
体裁：古风

嫁夫莫嫁客，古语信所知。出门我何慰，慰汝家能持。每归视汝颜，量汝腰带围。腰带但有减，容颜但有衰。带减颜复衰，衰减知为谁。苦汝操作劳，甚之远道思。汝身纵金石，亦当消铄之。使汝至斯极，对汝还何辞？
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其八
作者：姚燮
朝代：清
体裁：古风

汝病犹殚心，积痗难速瘳。床蓐偶可离，便为家政谋。米薪日所需，匮乏将安求？促我早出门，慰我云无忧。勉力整行箧，反覆恐未周。偶思裤未缝，夜起重爇篝。年来戒兵乱，近祇邻县游。咫尺扁舟通，毋疑道阻修。对我强颜笑，背我清涕流。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其六
作者：姚燮
朝代：清
体裁：古风

汝出延陵吴，少为贫家女。身手知好娴，议聘遂汝娶。且以贫士门，安能备姏姥？惟汝生亦贫，食荼谅知苦。有食齑与盐，有衣枲与苧。汝曾不怨咨，苦境以甘处。富贵谁预期，或待后此补。即或未可期，汝宁谪终窭。此意往所存，今当向汝吐。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十
作者：姚燮
朝代：清
体裁：古风

暗筱打园壁，飒响鸣枯枝。呼童芟使尽，恐汝眠惊疑。自汝病眠后，日苦老母炊。虽有灶婢粗，仅足供畚箕。譬如衣食恒，身习亦不知。一旦偶失之，遂识寒与饥。大儿自塾还，孤影孑无随。小者在吾抱，呼母搴床帏。汝病数日眠，黄口已失依。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十一
作者：姚燮
朝代：清
体裁：古风

大儿年十五，小者两周岁。使为无母儿，于汝亦何慰？此言欲告汝，又恐汝心碎。谁知汝早筹，见儿辄流泪。呼儿依母旁，记取母颜悴。他日年长时，忆之庶无昧。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十七
作者：姚燮
朝代：清
体裁：古风

日逝不再升，月缺不再员。谁知我有心，先汝沈黄泉。以吾心所沈，引汝魂来前。一言我告汝，汝且弗涕涟。结缘同今生，汝苦谁恤怜？愿汝苦早离，送汝游佛天。今生已苦汝，弗结求生缘。白云同青山，各自悲流川。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十三
作者：姚燮
朝代：清
体裁：古风

痛汝无父母，但有弱弟亲。掩泪趋屋隅，恐汝闻酸呻。支床苦呼吸，明知鬼趣隣。欲询未了言，又恐遭疑嗔。便得头白偕，亦抵一睫尘。翁姑老奈何，幼子汝所珍。惨然入鬓眉，黛断胡能颦？冰手握我怀，促喘词略陈。但言毋相忘，生死君之身。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十九
作者：姚燮
朝代：清
体裁：古风

以汝心爱物，拉杂充汝棺。在汝心所爱，吾视同草菅。有珠陨已碎，安用珠椟怜？天地昏万象，塞我寸腑酸。惨彼斜月痕，沈沈西下山。黄雀宿树枝，啾唧亦不安。我生有今夕，何由悟其端？敢将伤汝心，先汝埋骨寒。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十二
作者：姚燮
朝代：清
体裁：古风

明知百无益，尚冀一息还。龛佛汝所供，默与添沈檀。可怜膝下儿，多病身体孱。依依同迟眠，使我遣置难。窗风渡遥漏，屈指忘其残。搅以繁笳声，汝梦凛何安？命蹇作贫妇，未御青琅玕。甚之嫁笥衣，典鬻多不完。徒劳枯坐中，寸念穷百端。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十五
作者：姚燮
朝代：清
体裁：古风

妾生身依郎，妾死魂谁依？暗草渟星光，泉台路多迷。白日照不及，趾软愁烂泥。郎目望不及，渺知妾何归？妾归亦有自，往与爷娘栖。妾死有爷娘，郎生终妾违。妾魂倘能来，就郎匿郎衣。终恐郎不知，夕与郎梦期。魂来梦或见，梦醒魂终离。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十八
作者：姚燮
朝代：清
体裁：古风

入室想所历，凄矣潘荥阳。在牖为汝几，在隅为汝床。是汝椸与巾，是汝带与珰。汝绣所未完，零星刀尺筐。汝衣所未纫，摺叠空竹箱。携筐置箱中，閒以脂盝香。是汝心手存，缄闭为汝藏。且免同居人，见之增恻伤。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十六
作者：姚燮
朝代：清
体裁：古风

决绝复决绝，舌结无能辞。我手揽汝腕，汝手搴我衣。仰面视翁姑，低面视两儿。有泪但盈眦，流短不到颐。咄嗟斯何时，而我斯何为？有汤沸我心，有雪沃我肌。雪已冰汝心，汤不沃汝肌。决绝复决绝，在目昏拉摧。在灯无炷光，在炉无爇灰。在室恸哭声，不知谁悲谁。白日沈海西，既逝何从追？
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其十四
作者：姚燮
朝代：清
体裁：古风

有弟妇未娶，汝死谁奉亲？况益亲力劳，遗之襁褓孙。两孙各待哺，我又多出门。汝死长不言，罪谁原我身。为言妾死后，朗须续佳婚。愿其能奉亲，弗辞多苦辛。愿其抚妾子，相爱毋相嗔。但得新人新，弗忘陈人陈。陈人不如新，弗忘是郎恩。妾在冥冥中，看郎双悦欢。妾多故物留，留与新人存。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭·其四
作者：姚燮
朝代：清
体裁：古风

自汝为我妇，十载九出门。每计一载中，数月与汝亲。馀月我在客，独梦依舟轮。抱影汝亦独，如我含酸辛。酸辛汝自知，舍我谁与陈？我归亦不陈，使汝郁复湮。杜鹃愁荒山，安识园花春。银瓶宜挹浆，怜汝深潭堙。
妓有鼓四十二弦琴者
作者：姚燮
朝代：清
体裁：七言律诗

画浦灵槎梦醒时，坐看织女弄机丝。水天独月群鸥唼，花海深灯暗雨吹。香土已消琼树影，俗声可废玉溪诗。寒簧别有仙传秘，未许成连按谱知。
姁姁歌五解
作者：姚燮
朝代：清
体裁：四言诗

叶落不落，白云如壑。恻恻秋声，楼头玉筝。玉筝乍语，飞鸿振羽。空山月明，乃有风雨。饘餰不足，向隅而哭。美人在阿，我怀孔多。巫咸睄窕，贻我芳草。日落燕飞，东风满衣。蜉蝣非殇，松乔非寿。瓶中有花，樽中有酒。
始闻雷
作者：姚燮
朝代：清
体裁：七言律诗

水廊苔气夜能清，罢酒无眠对竹檠。天发灵声抒酝酿，人从静地摄和平。隔江昨已千山绿，广陌明看万犊耕。邻叟要占新玉历，披衣乞火叩柴荆。
姬人手植栀子云今春开二花索诗
作者：姚燮
朝代：清
体裁：七言律诗

粉泥细剔冻瓷沙，蝶蕊分来翠一緺。修有佛根成种易，匿为妆友得怜多。晓烟姁姁春愁薄，晚月娟娟露影挼。桃李无言泣槁壤，井华蠡注信恩波。
娥江道上
作者：姚燮
朝代：清
体裁：五言律诗

天碧江云敛，风和得晚晴。低山浮远照，暗柳出新莺。路渐违乡里，春偏感客情。萋萋芳草色，明日越王城。
娭鸟篇赠李姬素代古定情篇
作者：姚燮
朝代：清
体裁：古风

娭鸟摛烟结萝带，一镜千峰洗昏黛。红绡身世愁玉钗，未肯蝉嫣借鸾态。当年嬉春城北楼，画桃旖旎双琼钩。四棂烛气怜烧梦，半剪鬟云羞上头。上头时节年三五，燕子生涯隶歌部。照屏灼灼六郎花，背笛潇潇二娘雨。鸭雏黄毛蘋绿阴，芙蓉江天开绣衾。魂随絮软真宜水，薏到珠攕难语心。相依如素无恩怨，两命同巢得天眷。未使桃根送逝潮，敢教班女悲团扇？杜鹃沿山唱柘枝，紫蔷渐褪赪桐肥。薄醺枕瑟婢扶去，小病淹晨娘唤归。潇湘竹波荡晴碧，倚桁薰笼炷遥夕。细拈雪瓣补莺衣，静撷风丝缚蟾魄。素儿家住文溪城，鹦鹉关山署艳名。茂陵司马三年渴，星渚牵牛七夕盟。七夕星期喜重遘，病影迎灯各惊瘦。谁防痴语引酸啼，不耐深凉逼残漏。十洲绮榭连桷甍，阑干上层花下层。马时芳草船时月，百万缠头十万筝。军鞞一声胡蝶乱，鬼骑东来将西窜。喧传烽火已临关，倾泼卜萄不终宴。几人金屋誇阿娇，陌路漂零泣软腰。敝衫束镜依伧卒，窄履缠罗走棘蒿。脱襦易饼难求死，鲗誓凭谁谳公子？野塍觅食逢灶姑，秋鬓彫蓬认邻姊。素儿解慧知预防，愿充箕帚随匿藏。布荆要践青山福，珠翠甘抛黄竹箱。哀角空营大旗赭，落日残蘼匝城下。长弰聂隐射宜鸿，细骨翾风驮无马。灵�矮髻蒙絺纱，枲襟斜掩胸衵花。提灯巧赚守闉虎，拔砦潜冲压阵鸦。女床夜黑仙云掠，一朵芬陀掌心落。败荷暗泽泣鸳鸯，密铩高林逃鳷鹊。荥阳潘生方悼亡，忍抚幺弦慰恻伤。窈窈乍停水仙袜，凄凄恐断海棠肠。句东晓载鸱夷舸，四百山心觅霜笴。剔麝评香纸阁清，贴蛩试杼芦篝妥。欲天秘咒忏摩登，从此痴猿解缚藤。琼箫梦里阳春满，铁甲人间惨雾凝。易安才调香君侠，岂是寻常画眉妾？珍珠一串宋祎奁，俪券三生婉妗牒。乔松兔丝相缠绵，古欢聊写定情篇。回文织得茱萸锦，护尔莲房到底圆。
嫩苔
作者：姚燮
朝代：清
体裁：五言律诗

闭门不放屐，静与养天机。帘隔深逾媚，花黏定不飞。浅痕留过鸟，古采动斜晖。墙角拾钗女，自怜新濯衣。
子夜歌
作者：姚燮
朝代：清
体裁：五言绝句

寒风机上秋，愁绪如丝抽。制衣寄欢着，欢身有妾愁。
子夜歌
作者：姚燮
朝代：清
体裁：词

洞庭七二峰峰接。锦屏六扇芙蓉叠。楼影隔春漪。翠深闻鸟啼。旧游空黯恋。梦与湖云远。风细落桃花。水香浮钓楂。
孑影二章·其一
作者：姚燮
朝代：清
体裁：古风

穷蹑丹崖颠，孑影迥谁伺？赤鹑高拂躔，苍龙灿回次。元胎萌上阳，腊之皆可饵。偓佺不在尘，摘取往安遗？槁壤为蚓餐，莫由强蝉嗜。惜哉锻钩手，偻躬习陶埴。命无半绶荣，滥欲大官厕。浑仪虽如圜，其衡有轩轾。
孑影二章·其二
作者：姚燮
朝代：清
体裁：古风

洛钟喑其响，不如谐土匏。谁谓仲子廉，乃受齐人嘲。长镡久辞佩，掣肘皆蓬茅。安得奇肱车，驰我千里郊。海日初挂钲，摩云自成旓。野龙战难遏，天耳甘于聱。操心各礧礧，偾议徒嘐嘐。恣尔兕出柙，委逐牛鸣窌。
孔司马招同鲁一同左岳并同人集饮心向往斋
作者：姚燮
朝代：清
体裁：古风

虹华树明采，金气秋方骞。轩然溟渤波，洄潏重霤间。挽裾荷铁锸，入谷搜兰荃。列莹耀眉宇，沃若初蓝鲜。上灵洽真契，乐古无愁年。飘飘文举公，啸旨通玉猿。漰湱百江水，喷颊生青烟。闭柙双虎雏，贴尻同羊蜷。平掌互飞斝，飙雪相回邅。仰视招摇星，翠葆三霄悬。麻姑颜渥丹，垂发长过肩。倚鸾擪湘笛，爽夺群籁先。恍兮发吾歌，骇激枝头鸢。尘仙集乔偓，畿秀森嵩滇。盛会披鸿濛，百祀难磨镌。岂徒礼文汰，直使心腑蠲。当时酌西山，流袂云娟娟。摘绿捣芳汁，醉写逍遥篇。惜哉少微堕，天潢成枯川。六合慎今处，赠子珊瑚鞭。
孔宪彝招同梅曾亮朱琦潘曾莹曾绶黄宪清张际亮许乃常张敦瞿陈丙绶秦缃业黄秩林饮尺五庄饯春
作者：姚燮
朝代：清
体裁：古风

八廊玉叶纷毵㲚，平筵置酒深碧洼。不寒不暖捲湘幕，微风缭之杨柳花。柳花疏疏岚不遮，薄岚远吹如薄纱。澄川一眉初绿葭，葭心小翠舒荷茄。车马无声午方静，暗旆斜捎女墙影。过门断燕衿可怜，匿渚纤鸳梦难醒。天将辽阔送纷葩，人以年华惜清景。骚情寂寂兰茝交，华羽蕤蕤凤鸾并。百五十日飘流光，一十三人同异乡。薄官易愁青发悴，志士苦挽朱绳长。燥喉半寸竞蚓窍，沧云万里思龙骧。醉里疏钟邻寺晚，篱阴落照茶烟黄。烟光瀜裔清襟抱，各自低头拾芳草。芳草关河断筑悲，金粉楼台杜鹃老。出门但见千里遥，后会难穷百年眇。群公精采慎相保，毋任风流散枯槁。
孙氏隐啸园七章·其一
作者：姚燮
朝代：清
体裁：五言律诗

过墙澹黄柳，侧眼看春人。裙屐复今日，年华非去春。桐花白团扇，茜叶紫泥裀。高座传渑酒，醉歌聊及辰。
孙氏隐啸园七章·其七
作者：姚燮
朝代：清
体裁：五言律诗

人倚万竹上，高楼对酒楼。酒香吹雨过，楼影入江流。江上生芦叶，烟边隐白鸥。待伊芦叶长，此地定宜秋。
孙氏隐啸园七章·其三
作者：姚燮
朝代：清
体裁：五言律诗

别院打流莺，飞来搅落英。拨花寻茗气，背竹听钗声。露磴春芜缛，兰台午日晶。有人坐阑角，低唱踏莎行。
孙氏隐啸园七章·其二
作者：姚燮
朝代：清
体裁：五言律诗

翠栝蜷屏石，虚堂面石开。画厨生朽蠹，琴簟上初苔。遥夜青天月，谁斟白玉罍？风流孙曼叔，绝迹吊龙媒。
孙氏隐啸园七章·其五
作者：姚燮
朝代：清
体裁：五言律诗

青戟美人营，匝窗荷万茎。鸳鸯迎榜出，翡翠蹑烟行。武子有新庙，阖闾无故城。指麾春女队，忆昔教吴兵。
孙氏隐啸园七章·其六
作者：姚燮
朝代：清
体裁：五言律诗

石尽出斜门，繁花列瓦盆。鹤坪皆玉色，麂栅有香痕。息指长廊好，阴先密榭昏。娈娈两蝴蝶，转转牡丹根。
孙氏隐啸园七章·其四
作者：姚燮
朝代：清
体裁：五言律诗

不知水气深，水底缭青岑。横黛若相怨，邈含清浅心。蘋丝为画箔，桃叶助云阴。留得阴阴幕，巢他双翠禽。
孤山
作者：姚燮
朝代：清
体裁：五言律诗

之子已长往，高风剩此山。一轮千古月，空复照人间。水影孤亭冷，梅花万树閒。白云起天末，不见鹤飞还。
孤山小青墓
作者：姚燮
朝代：清
体裁：七言律诗

到处天涯有北邙，美人幸矣此埋香。只巢翡翠山都媚，不种蘼芜梦已荒。落叶频年催逝水，幽花无语对斜阳。秋娘金缕缠绵曲，唱与渠听定断肠。
孤心
作者：姚燮
朝代：清
体裁：五言律诗

花影罥横墙，孤心月共凉。昔春人怨别，遥夜露吹裳。楼静移笙语，风潜得蕙香。逶迟愁不寐，掩箔惜灯光。
孤悽坑
作者：姚燮
朝代：清
体裁：古风

行行孤悽坑，坑路悽且孤。坑中无舟行，坑上无人居。似从冰天涯，来陟阴山隅。老荻倾败灰，不复青根株。齿齿刀剑林，石紧泉流枯。薄日偶来照，惨澹易为徂。袅空霜一丝，天荒如夜初。竹彴千仞悬，但堪立鹈鹕。西壁拄云起，髡木多藏鼯。节候未入冬，毛发惊寒濡。孤悽复孤悽，我行行且吁。转境得坦厓，一使心颜愉。
孤烛
作者：姚燮
朝代：清
体裁：五言律诗

孤烛残年夜，千笳大海营。衣粮防近乱，出处忆平生。酒煖寒难却，宵长梦易惊。空墀聊独立，北斗看低横。
孤立
作者：姚燮
朝代：清
体裁：五言律诗

一振金天气，恩回肃杀中。万心秋与俟，孤立虑谁同？暗谷留暄日，穷溟见暮虹。好抟鹏翮健，青界击罡风。
孤花
作者：姚燮
朝代：清
体裁：五言律诗

孤花深有怨，匿叶向墙低。色瘦辞人赏，烟明畏鸟啼。静香思酒酽，髫岁与春齐。嫩夕风多峭，谁来慰尔悽？
孤鸿吟
作者：姚燮
朝代：清
体裁：古风

三日东南风，过海来孤鸿。孤鸿非无侣，中道失故雄。哀鸣燥其吻，秃翼垂氋氃。榆关千仞青，沙月光曈曈。下顾十万屋，榛莽相纠丛。惟有王侯家，绕院多梧桐。梧桐间杨柳，高者槐与松。枝枝莺为巢，树树鸠为宫。止亦不得宿，去亦不得翀。长霄纵无阻，冥冥安能穷？丹山有凤毛，玉声谐笙镛。河上双鸳鸯，媚影春桃红。咄嗟微命悬，独感漂摇蓬。饥鹰厉长喙，鬼车遥相从。乾坤䨴然夕，星斗皆闇瞢。崩云错崚崿，刺眼成九嵏。转瞬生死交，敢怨苍天聋？举动不自量，昧始焉知终？可怜孤飞鸿，不及栖壤虫。
安平镇
作者：姚燮
朝代：清
体裁：五言律诗

空光浮大川，云脚切遥天。一鹭炯浮水，千杨翠合烟。疏钟鸣梵阁，高网晒渔船。理得沧浪曲，泠泠风过弦。
官家儿
作者：姚燮
朝代：清
体裁：古风

尔为官家儿，而何破絮无完衣，肤焦骨耸同饿鸡。当时见尔城南嬉，桃花贴肩纤鹂飞，妙童挟弹行相随。七尺青鬃骊，尔今胡不骑，尔来道旁踯躅知何为？尔父不来作官守，道旁黄金非尔有。尔父无恙今犹存，胡为尔止无屋归无门，使尔飘作他乡魂。
官湖醉歌示同行诸子
作者：姚燮
朝代：清
体裁：古风

微飔动陌禾黍飏，柳丝短短白日长。轻车联辔走迤逦，车中之人皆异乡。翛然水木开野庄，帘槛下俯官湖凉。五人七人齐卸装，瓦缶纷遝罗酒浆。酒酣横管歌激楚，群马脱枥尻首昂。官湖百里流汤汤，源通七埭趋吕梁。淮流汴水互襟带，睢泗络背如环墙。芒龙砀虎昔兴汉，王气上郁天门苍。麾戈血战惨灵壁，屠军十万轻牛羊。乌江耻雪布越死，劖削大命违天常。歌风嵽嶪没荒棘，至今风惨云不扬。兔埋狐死无遗当，落日但有鹰隼翔。居今悼古信何益，且尽欢乐飞榴觞。菰蒲匝岸起烟霭，秋风未战根已黄。沙凫渚鸭与闲散，新蘋古藻纷色香。草窗风格最闲雅，昨行滋汶同勒缰。惊沙骤雨各飘泊，青灯襆被知何方。鲁潘二子亦奇特，青城玉垒才颉颃。先驱三日走淮北，美人秋水空相望。安得聚首畅今会，勿令离别增感伤。眼中之人亦鸿燕，后期南北还茫茫。狼星照隘蹴孤骑，鼋涛横海飞危樯。古怀今意两槃礴，纵使有泪难成行。祇须买棹走吴会，直从扬水踰钱塘。竿纶百尺钓蛟蜃，搴萝作带蓉为裳。不然泛叶渡瀛弱，驱叱朱鸟挥扶桑。不知人世有欢怨，奚论天地为参商？高歌未竟竹欲裂，四座错愕咸惊狂。铃声替戾上车去，沙天浩瀚空夕阳。
定府庄道中
作者：姚燮
朝代：清
体裁：七言绝句

夹路柔风送麦香，当炉帘影动垂杨。酒醒倚马泾桥上，笠背西山看夕阳。
定海旅中杂述七章·其一
作者：姚燮
朝代：清
体裁：古风

荒若无人居，晓霾静诸屋。老树眠泥塘，鸟声似儿哭。乱草经烧馀，努力守微绿。平海寒不潮，接岸凝黄浊。地境临至宽，气严转拘束。略动樯旗风，云态便舒目。安得千亿心，尽与散烦蹙。
定海旅中杂述七章·其七
作者：姚燮
朝代：清
体裁：古风

穷居正愁寂，良友日益多。虽非素识人，亦肯顾我过。朝贳市垆酒，暮听倡女歌。在病神颇疲，寡恨颜常酡。虽难免事废，藉以养情和。安念数月前，此陆犹狂波。天鸟自在飞，亦知境无罗。斜晖将薄山，各各还林柯。
定海旅中杂述七章·其三
作者：姚燮
朝代：清
体裁：古风

莫嫌市物贵，具备已云难。流输乏远商，终虑门壁单。压城数万家，人烟相簇攒。不知何术存，经变仍能完。侧耳听路议，亦或呼苦艰。当较宿昔危，实操分外安。矧闻赈抚吏，立法有绪端。行看困泽鸿，重整翀霄翰。
定海旅中杂述七章·其二
作者：姚燮
朝代：清
体裁：古风

昨雨南郊田，收割颇见丰。寻常得此年，差可剂地穷。迩来困夷役，三年不亲农。积箧妻孥衣，多为易米空。托土望太平，未敢起邪衷。谁谓天难澄，命将缄辱终。更事有端始，塞甚理宜通。愿尔千仓箱，常此占芃芃。
定海旅中杂述七章·其五
作者：姚燮
朝代：清
体裁：古风

断戍飘一旗，众垒犹屯兵。强从灰烬馀，存此巡守名。颇闻穷岛间，聚盗纷虻蝇。海商苦微贱，势难官军争。虽遇顺利风，不敢孤榜行。在岸纵安贴，在水未敉平。图蔓当及初，弗使酿忧成。
定海旅中杂述七章·其六
作者：姚燮
朝代：清
体裁：古风

置酒城南楼，倏有东来风。暄和疑早春，但无桃花红。孤燕犹未归，侧影似余从。僻地逢好时，我趣尔应同。午阳悬至正，浩荡无不充。鄙想绝外猜，未醉已融融。况此樽中浆，具擅熙皞功。
定海旅中杂述七章·其四
作者：姚燮
朝代：清
体裁：古风

再造谁之恩，令其妇子保。怨论出不经，斯人直蛮䝤。人鬼争一尘，乱民鲜寿考。但恐此土清，未许涂秽脑。天心有至仁，不偏骨枯槁。庶几邱墓安，各得子孙扫。抱城十里沙，明年看春草。方知蓬勃机，罔不藉明昊。
定风波慢·为儿子皋题春江濯足图，依张蜕岩体。
作者：姚燮
朝代：清
体裁：词

蘸珑璁、曲雨绵云，平江软浪绿簸。绮黛横峦，芳萍贴渚，钓石搴襟坐。咏沧波，笛谁和。隔岸渔舟两三个。风过。看杨花坠雪，兜衫香妥。托閒尽可。怕尘心、与趣相违人。要清流千古，长飙万里，莫负乾坤我。荡清明，涤污涴。何处人间有坎坷。知么。泛潮鸥洁，无机无叵。
宝应至高邮舟中六绝句·其一
作者：姚燮
朝代：清
体裁：七言绝句

持螯漉酒共船家，醉立当风葛帽斜。次第吾乡秋稻熟，贺公湖上看黄花。
宝应至高邮舟中六绝句·其三
作者：姚燮
朝代：清
体裁：七言绝句

茭芦为岸柳为门，蟹舍鱼庄自一村。篴渚无人鹇梦静，水烟低护过黄昏。
宝应至高邮舟中六绝句·其二
作者：姚燮
朝代：清
体裁：七言绝句

蛎壳船窗下上开，水风狎昼梦初回。分明到枕香如雾，吹入残荷片片来。
宝应至高邮舟中六绝句·其五
作者：姚燮
朝代：清
体裁：七言绝句

天际江城画里浮，城低帆影在城头。帆边佛塔零丁甚，不掩南门一角楼。
宝应至高邮舟中六绝句·其六
作者：姚燮
朝代：清
体裁：七言绝句

城村约略女儿乡，日澹漪平晓气凉。几阵莎滩青脰鸭，不知荷背有鸳鸯。
宝应至高邮舟中六绝句·其四
作者：姚燮
朝代：清
体裁：七言绝句

甓社湖平荡远烟，晚来一路送鸣蝉。不随西树斜阳尽，唱到天东月满船。
客中旅夕
作者：姚燮
朝代：清
体裁：七言律诗

天宇如秋群籁肃，月光浮水在空庭。沙烟晚色连城白，露柳春枝袅地青。不信吾生又今夕，回思旧侣半晨星。美人慢按清商曲，我欲凄然涕泪零。
客中登凤山阁
作者：姚燮
朝代：清
体裁：七言律诗

川原萧瑟动寒愁，白日苍茫独上楼。如我飘零又今日，几人行旅去危舟？横斜鸟影争云势，南北江声送夕流。凭槛一挥王粲泪，相看杯酒黯沈浮。
客小若山顾氏庄杂诗七章遣闷·其一
作者：姚燮
朝代：清
体裁：古风

兀坐竟终日，自分非楚囚。谁怜不系心，荡若千里舟。仰看天日光，渐落西山陬。飘烟倏成雨，林风晚翛翛。孤灯警初睡，万事难冥搜。穷鸟尔何俟，海上方羁留。
客小若山顾氏庄杂诗七章遣闷·其七
作者：姚燮
朝代：清
体裁：古风

大芋如乱荷，纤翠偶来游。间以芙蓉枝，不解风露愁。苇帘坐野女，意整神自修。安知广市中，别有临春楼。驯机谢罗铩，鸳鸯不如鸥。慰此牵萝居，焉用吟白头？
客小若山顾氏庄杂诗七章遣闷·其三
作者：姚燮
朝代：清
体裁：古风

旷时负良眷，岂复芳妍春？顾非两黄鹄，意态交逡巡。露井桃不华，纤草何由裀？对我一楞山，终日如眉颦。浑朴不可佩，卞玉宜见嗔。咄哉米家颠，袖底藏嶙峋。
客小若山顾氏庄杂诗七章遣闷·其二
作者：姚燮
朝代：清
体裁：古风

欲舞不得剑，欲歌不得琴。林露犹未霜，敢作秋蝉喑？明月照广海，远见梅福岑。一白自浩荡，孤翠郁以沈。灵猿有仙骨，木叶纫为襟。绝岊蔽藤茑，樵者何由寻？
客小若山顾氏庄杂诗七章遣闷·其五
作者：姚燮
朝代：清
体裁：古风

杂林薙樗栎，稚竹森成篁。久行忘入山，回磴纡如廊。披烟逢独樵，面有青露光。簪花疑野桃，其息春兰香。海气郁不散，午日浮亦凉。小鸟来就人，就之还复翔。
客小若山顾氏庄杂诗七章遣闷·其六
作者：姚燮
朝代：清
体裁：古风

壑路无东西，量晷得其向。穿林俯平畴，身已万仞上。绝涧愁未通，一峰复来傍。下峪云有龙，垂云为之障。愿借太虚心，力为积愁荡。神楼不在天，五丁亦能创。
客小若山顾氏庄杂诗七章遣闷·其四
作者：姚燮
朝代：清
体裁：古风

夕阴弄遥野，上见孤鸿飞。片云不遽归，其势与之依。结情在苍翠，木叶忘其稀。乍有泠然风，吹我新濯衣。得酒且供酌，至乐天同希。采苗鞠犹绽，种秫田方肥。
客怀诗三章示别金广文士奎厉山人志陈明经福熙茂才登熙昆季·其一
作者：姚燮
朝代：清
体裁：古风

仰见天汉碧，俯见海水黄。谁怜志士心，逼入千里霜。穷行足未跛，与世讥踉跄。落叶淤朽潭，安用青绠长？苍苔一尺壁，削面成大荒。欲抚在几琴，惧为悲风凉。万塍告秋穫，雨足龙何骧。抱卷栖牖中，厉此精力强。精力亦难恃，旅食鸿方翔。
客怀诗三章示别金广文士奎厉山人志陈明经福熙茂才登熙昆季·其三
作者：姚燮
朝代：清
体裁：古风

凉飔满襟带，可御蓬莱辀。胡然君子心，为我生烦忧。且骑大宛马，并辔南城头。万山为芙蓉，高拥金翠楼。中有玉女鬟，俯避落日羞。群象耿元精，蓄尔烟心秋。洪波逝不返，未逝名当修。昔年超览堂，凄已成荒邱。此誓有神鉴，莫向行路谋。区区一勺浆，何补东方虬？归矣明别君，别君归且休。倘遇黄石公，招我重来游。
客怀诗三章示别金广文士奎厉山人志陈明经福熙茂才登熙昆季·其二
作者：姚燮
朝代：清
体裁：古风

孤鸿影肃肃，雕鹗来与欺。恐尔病翼折，肉且供饿鸱。炯然双眼明，密树遥相期。倦雁不出巢，同命两无疑。悬罦饵之食，赖有坚性持。但求天不违，甘坐黄雀痴。当门犬如豹，葺竹森籓篱。络绎陈斝樽，为我慰调饥。黄鞠未媚春，何由居所奇？乘醉挥白云，拂面多凉飔。
客感八十韵寄吴铭兼示林廷彦
作者：姚燮
朝代：清
体裁：古风

病躯投浊嚣，影以梦相惜。云沜纷毒芝，敢筹蹈海策？市笼千头鱼，不及钓者百。斗室能囿人，严于受鞭掴。冬海无佳天，月时夜多黑。草木爱精气，空山方敛迹。羁人发数茎，迢递到霜白。苦携寸铁刀，生死眩雕刻。猛割诸造幻，孤心转生忆。吴子天末楼，身亦异乡客。林生养鸾羽，读书善将息。大壑开远林，明翠落疏席。捩槛雕鸢飞，照耀眼同碧。雅音能怨悱，毋使系成癖。两月经两别，流光水云掷。敢遭天谪深，促骑入荒僰。频过野女庐，觅价抱文襋。掩蔽霜叶多，难避面颜赤。径思回大帆，樯旗靳风色。万湍喧耳根，引为愤声激。愁云莽东驶，乱冈迥西画。寸眼千里长，去与溟渤极。蕴结谁述陈，吾党有肝膈。今秋剡上民，抗税藐官檄。虽伊顽无良，气实困搜剔。蹈衅前车存，未思痛所革。梃刃连八乡，蚩蚩遂甘贼。土偶充行军，小创抵大厄。肉食鲜上谋，但诫防堵力。城下吾屋存，支枕畏寥夕。药炉守欲烬，商笳惨相逼。黔生集杞忧，讹言起纷绎。渐讶乡邻稀，半作窖虫匿。绕室顾亲孥，减饭坐无怿。袖手吾计穷，巡檐听秋滴。野鞠春莳苗，疏花井根坼。倚户惟断镵，末由刈蓬虉。苦此剩箧书，寝兴费钩棘。颇虞咸阳烽，来火子云宅。预谋及储粮，乾坤敢疑仄。十月未栗烈，襆装赴行役。寒飙欺叶舲，飘堕海门北。海门如蹲羊，万茑刺颓甓。广泬盘厉气，牂牱四周羃。砉然鸣旱霆，不胫谢羁靮。微命迫鸿毛，拂袖警砂砾。穷洋出祅岛，鬨市鬼枯瘠。石决垂手弓，铜钩挂髯戟。群顽附游食，日糜数廪麦。轻儇酿为忍，戾俗久沿积。委传安土安，望已悔兹适。鸱林匪逸巢，犹足迅归翮。猝以野鹜招，巧赚置幽僻。玉龙沈向渊，铁骊服之轭。指皲琴愧调，灰冷转愁炙。幸遇初鄂梅，川原照明婳。强持冰雪心，隔牖与脉脉。元历惊小寒，野马浩驰隙。试险行瞿塘，终难怨蜀魄。辄思吾党子，高歌气凌轹。广坐集群俊，一篇鼓三击。入掌颇黎樽，青深似莲菂。屏烛短且继，冠缨醉可摘。灵韬溯嵇阮，俯仰旷奚迫？曾念歧路人，拥薪正尝檗。聚首风雨佳，暌面海天隔。欲知萧瑟况，但听夜鸿只。迩闻困涸馀，次第就俘馘。过江邻郡兵，撤屯散归籍。屏南六诏峰，猿瘴洗赪壁。庶免斯民离，饿为异乡骼。祥光薄上穹，登楼目遥拭。无恙彭泽门，亭亭柳阴直。仰赖皇昊恩，慰及贱子臆。藜藿供太平，乌容恋鸡肋？归当坚闭关，守牝事元默。陈此拉杂音，聊充雁足帛。落照低乱鸦，烟渚晚生汐。遥谅君子心，为予致凄戚。凄戚杳何竟，横江卷芦荻。
客慈溪留示尹嘉年
作者：姚燮
朝代：清
体裁：古风

满城湖气如冻烟，万山欲雪天难妍。谁家梅花出墙角，含春来照孤客颜。孤客孤心眇无住，昔梦东街感芳树。芳树主人客未归，待尔归来我归去。
客有述三总兵定海殉难事哀之以诗
作者：姚燮
朝代：清
体裁：古风

白日不照魂，青天理无改。废士匿隐情，何从哭沧海？三公虽武臣，崭崭国之廌。厚禄荣太平，夙知眷有在。骨都狼性奸，恩命负已每。再寇昌国洋，捶阨恣鼓駴。维时月塞壮，盲风䬅以颹。黕尔阴云凝，飞火搏悬礧。颇愁城溃崩，连檄告所殆。八达蛟门辕，尚疑诡词买。峻座拥万军，张望究何待？六日仍绝援，孤军壮亦喂。始知移镇时，已遭阃主绐。浩穹罔恤民，霖涨逼昏澥。可怜戏下营，十夫九㞇㞂。坚饼和烂泥，饮泣忍充馁。三公慰抚之，未暇愤与悔。相期并力图，一注夺全采。誓必歼此酋，保伊民户敉。葛天龙武侯，虬姿卓英轨。抑难当中权，其气什佰倍。右翼联晓峰，右冲络青垒。青垒谁帅师，式也太原伟。而我荥阳君，威棱憺崔嵬。荥阳官缙云，击刺夙称美。抗旌策诸校，胆可薁鞬靡。未防轒辒疾，背从茅岭躧。猛发熛炭红，苍头尽罹燬。绝磴有堕尸，流血染枯苇。龙武露青紒，四向冒弦驶。意在陷敌坚，力拯未亡士。孰虞部曲军，先已瓦同解。超骧控虎落，合刃不移趾。批额惊脑涂，孑孑复何俟？惜哉三棱刀，仅格邛笮鬼。毕命投土城，犹然切其齿。俄传青垒头，骨磔太原死。嗟嗟寿春军，南还无只履。长城一朝坏，卤掠遍乡里。下以�民命，上以贼国体。谁实成祸终，谁实搆祸始？白日悬青天，昭昭有功罪。迩闻东冈垠，烂沙漉胔髓。丛葬归一邱，不复辨谁氏。沏地成沃焦，秋霾郁漼漼。作诗聊备风，徵信敢言史。且代传芭篇，大招向盘峙。
客燕
作者：姚燮
朝代：清
体裁：古风

客燕如无家，食息安大造。自顾病质瘦，曾不待春老。斜阳媚薄襟，纤影弱难抱。畏随江上絮，临波狎窈袅。山川风露中，怨色满芳草。仍此车马行，嗟嗟旧人少。郁金卢家堂，少妇夙娟好。隔梦一箔烟，黄莺暗相恼。触感皆不情，因之就枯槁。敛尾潜密篁，逼以万象晓。可怜天海空，悬此命微渺。安得致所娱，而令忧心邈。
客自故乡来留饮寓园并询家中近况系之以诗
作者：姚燮
朝代：清
体裁：古风

幽庭小立晨索诗，静听鹊语墙东曦。推门忽见故乡客，恍如梦寐还迷离。先言吾室各无恙，然后款致寒暄辞。胡为颜面似吾瘦，光彩大减乡居时。尔因行路致劳悴，吾因久客多郁伊。郁伊在客何能挥，劳悴祇与风尘欺。幸为旧侣共为客，且乘佳日斟佳醨。露光动槐凉有姿，初旭到檐明蛛丝。高城独鸟白云远，空阶乱蝶苍苔肥。颇如吾乡晚春候，藤床共泛青颇黎。但无烟海蔚蓝色，暗浮山黛来染衣。君出门时上元节，玉蛾方闹灯九枝。邻家灯棚高过屋，正照吾屋三丫梅。疏花缀梢极纤瘦，君过吾屋当见之。曾见童子挽双髻，骑灯如马花前嬉。花阴帘栊一篝影，娱此好夜须停机。停机入厨办羹脯，酌我堂上欢解颐。应将别后琐屑事，浼君传慰羁人思。羁人思家已两月，两月无信颇怪疑。谁料家人忆我心，近还随尔车轮驰。明朝上巳三月时，大江菰熟多红鲻。西院回廊数竿竹，猫头笋可穿吾篱。买鲻斫笋作寒食，复应盼我筹归期。还缘忆我并思尔，谓浼尔者吾当知。古堂万柳城东隈，下有清沼湔裙宜。湔裙流觞士女集，与尔挈榼听黄鹂。莫同泛友互谦逊，见尔不啻兄弟依。清明三月入立夏，夏初决意先君归。归时君有慰家语，非我去慰当浼谁？君家柴门临水湄，五月六月纷荷茨。吾以手撷香离披，惜难寄尔天之涯。
客自都中来致故人相忆之意因述近事报以诗六十韵
作者：姚燮
朝代：清
体裁：古风

短纸托寸心，缭笔乱群绪。事实难竟言，不在乱离苦。乱离亦可悲，八口堕烟莽。暗渤多狂澜，飘萍弱何主。朝出负担行，暮归择蒿稆。恶趣娱剩生，性命祝坏土。上第联故家，种楸壮门户。逼籁当我琴，危弦动雷雨。岸巾抒独歌，郁响变幽古。窄牖明咫天，奚畅凤鸾舞？客从蓟门来，为传故人语。谁识剺面猴，披发正骑虎。八纮浮太曦，万灵挟皇煦。堪此东南偏，下湿独遭癙。仗钺来禁臣，司戎号元武。恋梦黄莺丛，偏效女郎妩。一蛛抽懦丝，颇怯众蜂聚。结营避要冲，酣眠蠹戈斧。斯民齿喙存，切己有公怒。暗刃抽带裈，索脑欲争盬。卓哉陈将军，敝衣起行伍。独负穿甲创，登台手抱鼓。略制三尸淫，未竟肺肠腐。瞫也没阵亡，复谁捍吾圉？祇今江浙间，愁阴压元卤。怨彼蛇项强，不肯下潭俯。邮声须有传，群公匪盲瞽。忍拥委蛇裘，上令帝闻阻。末儒惭鲜能，平生抱戆腑。安顾忌讳深，缄口戒倾吐。狂言徒引忧，喋喋究何补？且罄贱子怀，覼缕为君叙。去秋乘沴金，毒燧横江浒。挈眷逃鬼门，弃家同弃窳。海云冒晓霪，霜飙厉宵扈。骭血流及跟，砾场履无苴。数翼离网鸿，万幸免搒虏。纵免搒虏危，留存亦奚取？视帚成废奴，手痹袖艰举。岂真积罪多，积岁困刑圄。野俗尚鄙俚，卖文贱毫楮。颇羞一饭艰，乞怜到牛竖。愿扬箕神风，贴地埽飞蛊。锦毂停长官，恤亡整丁簿。远劳致念殷，夙愤藉倾抒。伥伥歧路羊，失十不追五。转慕局外閒，食息就班部。回忆庚子春，风尘共樽俎。浩荡奇肱轮，清平大吕簴。坤色澄点埃，蓬莱皎堪睹。警骑倏告闻，中气为消沮。捲囊束乱书，秣骡不待炬。君等虽慰藉，心已越吴楚。讵防蝼蚁躬，受劫入黬釜。瞬息三年经，瘦骨但身拄。仲宣悲荆州，少陵感夔府。绝壑劖剑铓，穷行影踽踽。北睋万里阴，遥遥酹香醑。故人魂傥来，我栖近鸥渚。当见秽棘中，孤芳抱兰杜。
宫井
作者：姚燮
朝代：清
体裁：古风

再拜先皇帝，下鉴臣妾心。臣妾一蚁耳，恩煦天日深。阮刘偾军事，偏地随陆沈。可怜女贞枝，不宿东还禽。纫我上命服，整我初赐簪。蜀魄啼秋霜，未能写以琴。独立双髻峰，远望梅福岑。龙子待屠衄，白昼横玄阴。俯照古井波，万仞秋岚阴。欲识誓志坚，相彼银床砧。凛凛义阳妃，殉死良足钦。危哉百钧石，而责一发任。册诔与贞谥，九原当涕淫。萧萧十丈梧，谁种鸳鸯林？隆武悲短年，缅甸空愁霖。安得董氏狐，合传千秋忱。烦冤锢黄土，手指徒锻金。至今棠梨花，碧血痕犹侵。遗碑久荒棘，众壑环㟢崟。乍有冥漠风，开我怀古襟。
宫井营晓憩
作者：姚燮
朝代：清
体裁：七言律诗

压泥露重且停车，残月西山对酒家。隔水微风捎弱燕，昔时归路看杨花。易撩客思惟春色，不断哀音是晓笳。眇眇余怀去天末，沙云烟草竟无涯。
宫树
作者：姚燮
朝代：清
体裁：五言绝句

宫树碧萋萋，暮云相向低。春归莺亦散，剩有鹧鸪啼。
宴清部
作者：姚燮
朝代：清
体裁：词

移社琳霄境。题襟客，大都苕绮兰莹。青柯幂院，催弦燕急，候诗莺静。无端击动茶磬。漾仙梦、春甜昼暝。问此时、可辨花香酒香，扇影簪影？等閒北寺樨浓，南泉芰老，披卷聊省。楼台月隔，江天雁散，旧梦谁证。何当带佩重整。倚紫凤、琼栏醉凭。奈眼前、织女黄姑，东西汉迥。
宿北观河
作者：姚燮
朝代：清
体裁：古风

根天委诸海，络地如长绳。旁支百所汇，流贯皆元精。驾梁有灵鼍，捍险多神鲸。未敢恣呴沫，来扰中流清。高下错殊诡，善导斯和平。周防失坚固，譬若人心倾。我来宿北堤，一望瀰盈盈。但据百里势，颇测千年情。惟时日方午，滟采浮玉晶。遥帆飐云叶，闪闪空中明。回折入洼浅，水气收渐冥。偏于远林外，一露烟澜青。大块递沿革，川陆每变形。何以积石源，终古流无停。江淮杀馀势，灌决应善承。顺泄壅之逆，纵阻溢乃横。遂使晋楚间，时戒蛟龙行。宣房果堪塞，禹迹讵未经？应知一疏闭，万命关死生。安得张骞楂，往叩黄姑灵。
宿平原和鲁一同夜过德州韵
作者：姚燮
朝代：清
体裁：七言绝句

古驿停鞍迟未行，柳梢斜挂月钩明。年来听曲心情懒，枕上凄凉数柝声。
宿昭庆寺
作者：姚燮
朝代：清
体裁：五言律诗

山雨作秋气，虚堂生暮凉。檐竹静摇翠，水花微有香。心随云共定，机与鹭相忘。坐久闻清磬，疏灯寂夜光。
宿灵石庙挽亡友程绍铭二章·其一
作者：姚燮
朝代：清
体裁：七言律诗

阔绝天云夜有光，照吾冷睡拥衾霜。万山老木枯无响，一寸孤心感易伤。雪意津梁今独梦，春灯花鸟昔华堂。子云已矣门车散，剩箧遗文付鼠粮。
宿灵石庙挽亡友程绍铭二章·其二
作者：姚燮
朝代：清
体裁：七言律诗

仓皇老妇挈遗孙，旧屋遭兵已不存。凄尔投荒听野哭，与谁酾酒诔诗魂？过檐海鸟巢频换，照榻寒篝短易昏。曙色到窗沈不绿，空庭残藓亦愁痕。
宿芦江与胡滨夜话
作者：姚燮
朝代：清
体裁：七言律诗

十万风林拥一篝，武平横瑟此高楼。江村霜重租宜橘，野淀烟深梦可鸥。读画自超名世想，买山预作结隣谋。明年二月春潮嫩，莫使垂杨负钓舟。
宿茂公山房二章·其一
作者：姚燮
朝代：清
体裁：古风

高月悬禅心，天地作水止。短竹青在门，时闻宿禽起。癯佛对崿落，元谭参妙理。座有长项罂，馀馨汎兰芷。残灯飘灺光，吾意与之委。不知空山中，魂梦究谁是？慧剑虽利手，能斸道根毁。当披五浊尘，一阅万象诡。
宿茂公山房二章·其二
作者：姚燮
朝代：清
体裁：古风

微风开幢幡，塔影见天末。愿为塔顶珠，独明照苍阔。平生苦海游，劳心似云活。酿露犹未成，惊飙气先夺。灵光忽耀空，使我两眉豁。在手麈尾青，一埽万喧聒。心领有秘传，上梵不资钵。且斟沆瀣泉，先救十年渴。
宿迁
作者：姚燮
朝代：清
体裁：古风

下车得餐宿，如马初脱羁。百客赴一店，视面各惨黧。出门步平野，莫辨沙与晖。但觉黄浩浩，一色无东西。麦草向春碧，轮碾枯不肥。背阜城势洼，尘密烟火稀。回顾枥下驹，哀鸣尚怀归。人岂无家室，胡乃千里驰？离乡等弦筈，徇俗空脂韦。何如天际鸿，不碍浮云飞。
宿迁山行
作者：姚燮
朝代：清
体裁：五言律诗

平绿低斜照，危山向夕行。草浓埋石色，沙滑带冰声。万橹趋淮岸，孤云下角城。马蹄知亦倦，踯躅起悲鸣。
宿陈氏斋中
作者：姚燮
朝代：清
体裁：五言律诗

天半忽无月，片云风送过。是谁吹短篴，幽怨落微波。莲动露华散，竹深凉气多。故人殷侑酌，欲饮奈愁何？
寂夜二章·其一
作者：姚燮
朝代：清
体裁：七言律诗

士也何能百让人，块然土木诎微身。漫从寂夜搜佳日，屡向荒歧觅要津。沧海旧桑犹自亩，小山丛桂已将薪。君平去后无灵卜，且挟疑谋问鬼神。
寂夜二章·其二
作者：姚燮
朝代：清
体裁：七言律诗

谁嗟行止橛株拘，音也哓哓口未瘏。消我年华三寸管，看人意气八觚殳。钓鱼聊可师龙伯，宰肉真难仗狗屠。参得蒙庄齐物论，和薰颹矣扇黄虞。
寂夜二章迟张仆二日始出城云为夷缚去供役几不得遁纪其所述成二诗·其一
作者：姚燮
朝代：清
体裁：七言律诗

匿泣堂隅看鞫囚，提罂厕坐戴冠猴。谓如溟涬漂心远，几使艰危与命仇。裂帛纫花腰束素，张囊索饼面涂髹。阴萝羃野无暄景，凄绝沈魂向九幽。
寄六舟僧达受沧浪亭
作者：姚燮
朝代：清
体裁：七言律诗

古树斜阳袅古藤，名贤别墅住名僧。画苔绮院莺新宅，佛社青莲我旧朋。花柳春光初地转，寂寥琴语夜天澄。上修不借清钟课，贝叶钞诗满带幐。
寄冯广文
作者：姚燮
朝代：清
体裁：五言律诗

黄叶不成秋，乱峰都在楼。独居惟有哭，遗想况难求。暗雨凄城角，惊飙堕渚鸥。谁怜数茎白，近已上吾头。
寄刘山人泳之
作者：姚燮
朝代：清
体裁：七言律诗

空翠阑杆太白杯，晴光袅目极萦回。远林日薄山先怨，别榭帘深燕易猜。溪上碧桃愁水逝，墙根古藓梦人来。遥知短艇垂纶客，夙有江南庾信哀。
寄厉志云间三章·其一
作者：姚燮
朝代：清
体裁：古风

丛竹激虚籁，明月生迟迟。光辉远莫即，我心如卷施。疏木无遗巢，天鸿渺安之？关河迫风雪，愿尔深长思。
寄厉志云间三章·其三
作者：姚燮
朝代：清
体裁：古风

江湖多罗铩，凤凰其高飞。举世见文彩，名盛即祸机。中庭有竹实，可以充朝饥。回翔未云晚，托生讵为稀？余志犹鶠雀，亦愿依光辉。
寄厉志云间三章·其二
作者：姚燮
朝代：清
体裁：古风

文坫嗟凌夷，列帜若云偃。谁登咸阳城，一呼振疲软。偏师不可制，全军在遥巘。此令同传邮，灵旗待君搴。
寄叶十八病中
作者：姚燮
朝代：清
体裁：五言律诗

劝尔好将息，心毋恋短春。纵他花挂眼，耐得酒辞唇。浅梦水村隔，吾怀诗卷亲。出江峰瘦削，愁与对吟身。
寄叶十八茂才二章·其一
作者：姚燮
朝代：清
体裁：五言律诗

君体素孱弱，还遭家难频。抱书淹乡里，壮志挫嶙峋。大道荆榛满，空山猿鸟驯。相期坚闭户，纪载重天民。
寄叶十八茂才二章·其二
作者：姚燮
朝代：清
体裁：五言律诗

郡斋读书处，夙昔共湖山。昨夕梦相傍，孤灯若尔閒。月明天自阔，荷尽雁当还。忆否飘零客，轮蹄尚朔关。
寄妇三章·其一
作者：姚燮
朝代：清
体裁：古风

初日照层楼，天远空无云。之子渺春水，幽怨含白蘋。亦知相见易，百里等比邻。殊处迹终隔，讵以远近分？弦离但抚轸，毂脱安成轮？投子以尺素，孱躯幸自珍。
寄妇三章·其三
作者：姚燮
朝代：清
体裁：古风

谁谓春可乐，翻令子心警。年年芳草生，去去结游靷。屡别行计熟，笥箧早安整。但言莫迟归，含意已无尽。梁燕不独飞，徘徊日夕影。念我知迢迢，灯寒梦凄紧。
寄妇三章·其二
作者：姚燮
朝代：清
体裁：古风

君昔归我门，夭桃春日姿。东风不能护，坐视容华摧。食荼忍所苦，汲炊还独持。闻鸡未遑寝，枕席无安时。柔弱况工病，顾影日支离。恐伤堂上心，操作翻强支。此况如在目，远念能勿悲。
寄家书
作者：姚燮
朝代：清
体裁：古风

亲老膝无侍，念子心每驰。偶得远道书，食息联慰怡。一月书两函，所慰亦已稀。慨余在客中，愁病恒缘依。委云起居好，所告能毋欺。又恐据实陈，徒使深忧疑。踌躇方寸中，往往难措词。昨日乡书来，乡书亲所贻。上言春雨多，田禾茂方滋。海城十万户，秋穫当有期。中言家室安，弟妹仍好嬉。南巷观社灯，吾健孙童携。下言墙东园，种苋还种葵。閒时课僮灌，新绿颇离披。寻常语琐屑，并不及寒饥。虽不及寒饥，梦寐吾廑之。去腊吾出门，事事手所治。被身丝与布，下饭盐与齑。五世儒素风，俭朴诚适宜。所忧瓮中粟，储仅三月炊。届今月阅五，区区终何裨？纵堪亲朋谋，在昔索已疲。念此怆我怀，焉忍甘粥糜？寄书复寄书，寄书增郁伊。居者苦莫食，行者苦莫归。悔以侥倖心，酿为轻别离。可怜孤泪痕，渍枕成流漪。眼中各谋己，道路当告谁？远望南西门，好柳青垂垂。好云暗相弄，好风自来吹。如见钓鱼矶，落日沧江湄。此书达当早，我归再难迟。寄书亦已寄，我归仍无期。
寄家书
作者：姚燮
朝代：清
体裁：七言律诗

昨宵归梦海东城，城上天高北斗横。照见敝庐霜瓦色，如听幽鸟竹檐声。箧中短剑吾生事，人日高堂去岁情。习惯平安裁短札，敢言道路近难行。
寄家塾诸生五章·其一
作者：姚燮
朝代：清
体裁：五言律诗

残醺能窘客，落叶易思乡。乱鸟无安夜，寒衾抵大荒。暗风山气涩，低月海阴苍。珍重素衣在，明须问野航。
寄家塾诸生五章·其三
作者：姚燮
朝代：清
体裁：五言律诗

梅花无鹤守，匿影定迟开。莫使邻园雀，时时啄藓来。冰霜何怨詈，安饱有根荄。好复吾携笛，吾歌媵汝杯。
寄家塾诸生五章·其二
作者：姚燮
朝代：清
体裁：五言律诗

贱子厌离别，故人思故欢。梦吾江上屋，过枕有流湍。风已催潮至，期难借酒宽。竹阴灯酽碧，还尔鬓华看。
寄家塾诸生五章·其五
作者：姚燮
朝代：清
体裁：五言律诗

喜闻烽已撤，泥首谢军官。试振长天翮，方知铩羽难。借君新薙竹，护我旧凭阑。留取一弓地，莫遮江上山。
寄家塾诸生五章·其四
作者：姚燮
朝代：清
体裁：五言律诗

诗书供健福，行路亦何心？古道棘都满，滥游情已淫。病鹰难击刺，大木极苍深。多谢云如絮，瀜瀜媚薄襟。
寄张骙
作者：姚燮
朝代：清
体裁：五言律诗

落叶前山满，寒来雁不知。乱篁湘女岸，斜日杜陵祠。膏重菰烹蟹，香浓菊照卮。东园无车骑，小隐过秋时。
寄林钟岳
作者：姚燮
朝代：清
体裁：五言律诗

霏霏一夕雨，春水大江生。柳密山添黛，风微燕入城。宿鬟邀浅酌，滑指腻初笙。有忆不相见，独歌空许情。
寄汤鹏魏源
作者：姚燮
朝代：清
体裁：古风

骚屑日千动，养拙惭老成。愿言饱天酒，脱想离八纮。五度走幽朔，尘色昏带缨。琴弦纵浏脆，涩我冰指声。岚姿袅青发，云致秋英英。金风散湖爽，远及大海晴。灵倪恐枯索，鸿燕使回萦。蠛蠓尚有翼，匪石安无情？等以万类盲，可使崎岖平。巢由传愤歌，宇宙谁逃名？荷洁矫沾污，翻动造化轻。蕴之月皎皎，发之霆砰砰。独立向空阔，百川方夜晶。
寄程文学绍铭杭州
作者：姚燮
朝代：清
体裁：五言律诗

飞絮揽春鹃，明山拍暗川。小裁芳树曲，远寄大江船。想复逢筝侣，因谁滞酒缘。夕阳帘卷尽，翘望极苍烟。
寄阮明经亨叠前韵
作者：姚燮
朝代：清
体裁：七言律诗

��年华赋二虫，醴陵才浅愧难工。垂杨倚棹思江雨，往雁衔书待海风。雪岛枯梅如鹤瘦，珠湖明月自秋空。采芝种石三山约，昨夜乘虬梦与同。
寄陈庆镛朱琦两侍御都中三十二韵
作者：姚燮
朝代：清
体裁：古风

拙鲁埘伏禽，能识旭天曙。鉴事违所怀，戢毛悚焉惧。穷生草莽栖，矢谠有言疏。梦寐通九阍，可怜足投洳。贾董今千秋，危名未终误。所赧委蛇流，太平倖恩数。今朝列圣传，八埏巩皇祚。牖耳无塞黄，因风想韶頀。心衡持允中，曷尝偏好恶？施瀣必及幽，弥纶气成酺。未防蝼蚁多，徇贪广相蠹。掩口随因仍，诿云协时务。海东方偃兵，群鸿饿思哺。葺篱期少安，豺狼绕门顾。白镝堪骇魂，沥血仰何吁？敢拚贱命微，上犯长官怒。一令资挽更，泄谋逮行铺。谁于邦本思，哀矜惬刑措。大圜升高旸，栗烈下潜冱。寝卫隔上霄，奚从体号謼？燮生遭乱离，自分涸潭鲋。俯得烟海澄，重湔布衣素。胡然身有家，眠食尚疑怖。眼看同陌民，支绌受衰斁。杀人挟利刃，不若钱与布。驰书告我友，聊为愤心吐。玉关云气祥，春姿茂佳树。长袖拂善旌，锵鸾佩鸣豫。愿从密勿间，前筹借吾箸。既塞浚以通，惟平准之恕。坐挹南薰和，欢歌遍黔庶。莫笑蛩见卑，徒解牖隙觑。
寄陈应璋
作者：姚燮
朝代：清
体裁：七言律诗

风鸿侧翅倦飞翔，远树城阴见夕阳。野草经寒变衰白，江云连海极苍黄。天涯昔别君相送，雨夕孤灯语未忘。为问道旁几青眼，更无人与慰凄凉。
密院
作者：姚燮
朝代：清
体裁：七言律诗

花影撩为衣上云，澹黄斜月似斜曛。远天无翳山都白，密院多香鸟亦醺。夕气能澜空处满，初篁作佩定中闻。熨人梦思宜湘簟，不梦湘君梦鄂君。
寒垆
作者：姚燮
朝代：清
体裁：五言律诗

避冷垂毡幕，愁眠看絮衾。妻孥共团坐，风雪此宵深。煨芋频添火，烹茶且助吟。热中君莫笑，独抱不灰心。
寒夜
作者：姚燮
朝代：清
体裁：古风

今我岁暮将东归，中宵愁起看天色。万响旁勃噫虚窾，大象森沈归元默。孤鸿呜咽海上来，毛羽飘零倦思息。寒月下照渺湖气，客心浩往与无极。翻然掩户坐沈冥，往事瞢迷入追忆。风柝隐隐声欲断，霜灯摇摇焰无力。
寒夜
作者：姚燮
朝代：清
体裁：古风

众壑归瞢静，万木明枯彫。大宇漭雪色，寒月凄然高。幸兹群动閟，暂息吾生劳。尘热一为化，气象愁不骄。苍茫擪危笛，天阔响与遥。藏阳忽嘘返，宿鸟因之翱。蠕蛰有至理，转运在芴毫。岁华逝如鹜，毋使嗟鬓毛。
寒夜吟
作者：姚燮
朝代：清
体裁：古风

索绹挶土乘破楼，夜风揭瓦雨打头。暗云束枕岚气重，湿雾避灯江影浮。诗砚冰凝墨拒笔，烘炉灰冷茶罄瓯。儿童瑟缩不肯睡，隅坐握颐如冻鸥。老亲无眠心计切，视蓄频筹御冬食。熟知手窘百艰逼，且作宽词慰愁色。一更二更天不晴，埽檐败萚搀杼声。三更未晓埘鸡鸣，谁来叩门黄犬应？岁华寒近腊八节，况守空山势悬绝。山空可惜树无梅，籁涩遥知海先雪。海城旧屋无人栖，野菜谁锄三棱畦？昨宵梦见屋角树，瘦乌背负清霜啼。清霜凄凄乌毛稀，似我全家身上衣。敝裘在典絮裈薄，日望春来洗萧索。开窗四顾乱峰崿，下有寒潮送寒柝，使我孤心沈漠漠。
寒夜校陈文学继聪庚壬文编感书卷后
作者：姚燮
朝代：清
体裁：古风

月定江水浮，江岚冻千顷。渐陨高天霜，危枝一乌醒。吾弱难禦寒，关门苦宵永。坐挍陈生文，奸容发神鼎。繄昔庚壬交，烽霾寒瀴溟。割毒鲜上医，危城类悬瘿。官将艰自全，黔黎命何请？遂多迂阔儒，献策冀援拯。生独明事机，著书谢希幸。壮欲劖险巫，凄如奏哀郢。果见昆冈炎，石劫玉同并。可怜生从兄，毕志殉眢井。忠孝无巨攕，微星亦昭耿。何不特笔书，揭与日月并。或因言未忍，格格阻悲哽。掩卷纠我思，抒我叹声猛。斯时夜已中，独屋万喧静。疑有殇国魂，闪衣乱灯影。
寒夜闻鸽铃
作者：姚燮
朝代：清
体裁：七言绝句

一鸽南飞斗正斜，欲催哀响作风笳。清霜万屋人都睡，听尔无愁共几家。
寒月
作者：姚燮
朝代：清
体裁：五言律诗

大地闭门早，中宵谁倚楼？高寒不可逼，霜气亘天流。潭影蛟龙警，山空鹳鹤愁。梅花三万树，我欲梦罗浮。
寒灯
作者：姚燮
朝代：清
体裁：五言律诗

十载诗书味，凄凉付尔怜。深宵愁易烬，苦守又残年。霜气逼无焰，人心枯到禅。拥裘看独影，徙倚怯迟眠。
寒窗灯影图为孙丈题
作者：姚燮
朝代：清
体裁：古风

苇门破如席，纠以苦竹根。得毋孟家里，老屋千年存。哀鸟恋丛灌，月射苍烟昏。灯篝黯无焰，座上蓬发髡。儿影绕凄瘦，絮薄肤不温。咿唔隔窗纸，响与霜风吞。可怜慈母念，摧恻难具言。婴孩于书卷，往往仇不亲。鞭挞示佯怒，酸泪胸臆沦。但云汝违教，遗书吾且焚。忍使九京下，饮泣无安魂。鸡鸣慰之睡，恐复劳其神。兀坐珍残膏，还理机杼纷。诱掖得成立，千万荼蓼辛。只此尺幅中，笔笔心血痕。先生持示我，往迹覼缕陈。伯也少科第，藉或报所恩。五马未传诰，遽萎庭阶萱。萱萎痛已矣，棣鄂随凋零。孝弟亦何事，飘灭均埃尘。出门望邱垄，垄上天沄浑。入门向床壁，触目多遗文。遗文阿兄读，丹铅母手经。挥髯咀儿味，岁月逝飙轮。菱溪流日夕，荻芽看复新。噩梦堕虚幌，但听秋虫喧。兹图胜阡表，珍袭贻后昆。痛哉蓼莪什，涕泪终乾坤。
寒食
作者：姚燮
朝代：清
体裁：七言律诗

初晨叶翠转凉光，能接吾心自在香。静婉帘风供少憩，留停燕翼未回翔。丽城物态延东旭，佳节人间感北邙。骚客穷栖多暇绪，闭门横瑟谱潇湘。
寒食
作者：姚燮
朝代：清
体裁：古风

盲风撼虚棂，春寒到枕恶。孤警动乡思，方寸起崚崿。忆昨行南郊，丘冢满荒漠。券台榛莽高，日薄气萧索。陌纸谁广招，啼鹃惨不乐。以兹悲贱躯，千患莽沦泊。贫贱迫流离，岁月驰已昨。亲鬓就衰颓，何由补藜藿？常使佳日逢，频此异乡托。哀哀荒巢乌，望望出林雀。天海霿阴云，游子梦魂弱。况味交苦酸，吞吐忍龈腭。灵明嗒然痿，文字不能药。揽衣循中庭，露气溢荃药。翻令思庭树，别时几残鄂？风雨经浃旬，到今恐零落。俯仰物态殊，忧心益焚燋。掩泪不忍看，返步下重幕。
寓庐左右树分咏五章·其一
作者：姚燮
朝代：清
体裁：古风

栟榈不畏霜，老健树秋骨。深墙窥暗青，延阴借苔发。落寞非异材，剥肤祸遭猝。织蓑防淫霖，犹能助耕垡。空山多废榛，近取已忧竭。古朽矜独存，烟采怒晨发。岂云天相偏，无名永彫没。
寓庐左右树分咏五章·其三
作者：姚燮
朝代：清
体裁：古风

东偏三亩园，高下皆女桑。臃枝疑倒植，形恶性自良。培护经腊冬，待春始远扬。蚕命关人寒，其叶衣之粮。葚尽鸠亦稀，剩绿犹凌霜。根隙筹种棉，毋使沃土荒。爱彼閒閒人，独倚当残阳。
寓庐左右树分咏五章·其二
作者：姚燮
朝代：清
体裁：古风

郁郁桫椤林，佳光吸清旭。荫庇无靳私，远及隔村屋。造化崇本根，志气在坚蓄。斧斤岂有情，曾不长者辱。读书当其阴，几研积澄绿。吐纳霜气香，坐忘夏时燠。所嫌上化山，西面阻平瞩。九柏如列营，卫此戟门纛。
寓庐左右树分咏五章·其五
作者：姚燮
朝代：清
体裁：古风

种杞聊当篱，居然布稠翠。共托膏土中，原难遏生意。乱草相结纠，不芟亦非累。每有邻儿群，驱羊就阴睡。菲材天与完，适用贱皆贵。萧瑟流民居，仗尔作屏卫。近复风雨凉，清宵领蛩味。微质供自娱，庶乎谢谗忌。
寓庐左右树分咏五章·其四
作者：姚燮
朝代：清
体裁：古风

急湍冲断梁，枯柳卧矶石。旁干迤水心，绿烟缭三尺。纤鸟能解春，时来挂轻翮。宿梦流光娇，难拚眼中掷。城湖十万枝，画船负佳夕。颇闻军躏馀，饥莺吊瞿麦。尔今亦就凋，知谁与怜惜。凄月遥山青，明霜大江白。
寓意四章·其一
作者：姚燮
朝代：清
体裁：古风

羁人有达观，势难群扰敌。秋阳能铄金，胡由恃冰雪？扪怀择去就，沙尘互冲击。缚龙待屠衄，磨刀水先赤。长啸望空远，垂天似垣碧。金乌尚难驻，何由寄鹏翼？
寓意四章·其三
作者：姚燮
朝代：清
体裁：古风

剪楮染丹黛，幻作好女形。相风引之舞，流媚如有灵。恃巧致文伪，众爱方与倾。桐枝匿㩥凤，不敢扬其翎。负霜气萧索，啼月声嚘嘤。
寓意四章·其二
作者：姚燮
朝代：清
体裁：古风

移想若有属，愿在天故违。瞢瞢已犹惑，惘惘将告谁？握表测弦月，魄隐无蚀规。道路重形相，但訾光明亏。潜神自贞素，运息通希微。移兰置他室，不掩风芳菲。
寓意四章·其四
作者：姚燮
朝代：清
体裁：古风

鲸波涉汎滥，隐隐见壶峤。金翠扬妙华，白昼有蟾照。孤峰朗瑶色，六合转窅窱。水仙抱虬泣，山鬼匿萝笑。云璈寡旁和，拂指变商调。
寓意拟行路难三章·其一
作者：姚燮
朝代：清
体裁：古风

猎奴意在得虎豹，肥肉膏粱饲鹰犬。天云拄海潮气扼，疾风掠地劲草捲。行路难，君毋行。姓氏尚茫昧，肝胆相吐倾。君不见琅玕拂月无纤尘，凤实未结摧为薪。
寓意拟行路难三章·其三
作者：姚燮
朝代：清
体裁：古风

剸蛟之刃芒三棱，饰以结绿垂朱绳。三年向市无过问，髯胡掷石能堕鹰。置刀怀袖不敢语，掩面人丛躄躠去。
寓意拟行路难三章·其二
作者：姚燮
朝代：清
体裁：古风

带丝百结不可解，鸳鸯颠倒在罗囊。青年嫁人作新妇，粉花吹雪肌体香。银筝玉柱称手长，一弹再弄声低昂。恻恻怨何许，抑抑断人肠。楼台高，柳丝碧，燕子归来不相识。芙蓉帐底人如花，一夜苍苔生白骨。
寓感八章·其一
作者：姚燮
朝代：清
体裁：七言律诗

佛氏因缘有劫轮，未将局蹐殉贪嗔。半生疲马通逵窄，万古名山斗室春。心苦淫诗难绝物，手工创画不摹人。世无郢匠谁伤朴，转畏空华滥八夤。
寓感八章·其七
作者：姚燮
朝代：清
体裁：七言律诗

俳貌文章亦赘疣，颓风愿革楚人咻。尊王述古谁师左，破格谈天我慕邹。髡髴羞同形问影，龃龉恐类盾交矛。高枝且托蝉孤孑，蜂任城池蚁任邱。
寓感八章·其三
作者：姚燮
朝代：清
体裁：七言律诗

春楼少妇久孀单，梦已无蘅怨及兰。荒海易容鲸面盗，空山不宅折腰官。愁中骑月生青羽，醉后看云岸褐冠。莫怪蛰蛟辞施雨，井波千尺近枯眢。
寓感八章·其二
作者：姚燮
朝代：清
体裁：七言律诗

仓卒城街避走厮，羵羊来眷角觺觺。相如晚富门庭大，季子他乡面目黧。趾蹑危厓看碧落，眼搜神火锻朱提。我愁天事骚难问，且效垣南翕舌箕。
寓感八章·其五
作者：姚燮
朝代：清
体裁：七言律诗

鬨甲虫天斗蛣蜣，土龙旁睨不能骧。欺人谰语牛鸣盎，贼世仪文虎拜伥。枉使忧心终堕棘，漫怜废肘竟生杨。帝车上握招摇柄，纬度璇星任角张。
寓感八章·其八
作者：姚燮
朝代：清
体裁：七言律诗

参禅谁续五灯光，谳狱疑飞六月霜。犬马依人知信义，燕鸿代序识行藏。淫虹下贯销金窟，乱棘高埋贡玉堂。愿乞京房三寸管，日书祥眚报灵阊。
寓感八章·其六
作者：姚燮
朝代：清
体裁：七言律诗

叩击黄钟秘寸筳，敛容堂奥有神听。敢凭苗法资头会，几为株连坐肉刑。白水在渊澄月魄，碧天垂蜺照霜硎。枉云六合无通界，搜剔蚕丛仗五丁。
寓感八章·其四
作者：姚燮
朝代：清
体裁：七言律诗

绮日晨湖泛紫薸，天岑横黛媚相邀。十分满采愁三五，一抹阑声怨六幺。望燕欲羞名妓舞，拥花抵珥上公貂。须知榭北春藤翠，不宿纤莺自窈娆。
寓斋杂述七绝句·其一
作者：姚燮
朝代：清
体裁：七言绝句

夜合破花红露倾，东楼帘悄弄残笙。隔帘一曲蛾眉月，敲动玉钩疑有声。
寓斋杂述七绝句·其七
作者：姚燮
朝代：清
体裁：七言绝句

夜閒倚卧水南屏，云织天河渐罩星。怪底荻枝能奏曲，贴烟招雨一蛙醒。
寓斋杂述七绝句·其三
作者：姚燮
朝代：清
体裁：七言绝句

列画深堂坐拄颐，寿门恣逸两峰奇。新罗体格尤清绝，春水纤凫唼柳丝。
寓斋杂述七绝句·其二
作者：姚燮
朝代：清
体裁：七言绝句

竹垆石铫试新茶，蟹眼声中泛碧芽。却喜客来如陆羽，共凭小几看荷花。
寓斋杂述七绝句·其五
作者：姚燮
朝代：清
体裁：七言绝句

西邻小女字珠香，十五年华解斗妆。妆罢倚阑无个事，只拈茉莉嚼槟榔。
寓斋杂述七绝句·其六
作者：姚燮
朝代：清
体裁：七言绝句

青楼残梦了蔷薇，队队黄莺过市飞。轻雪扑肩西葛软，漫郎晚向酒垆归。
寓斋杂述七绝句·其四
作者：姚燮
朝代：清
体裁：七言绝句

梦回冰簟昼方长，匝幔疏藤静得香。蝴蝶渐催斜日去，空阶狸子怨苔凉。
寓水仙宫夜半听南汇叶叟隔屋弹琵琶诗以赠之
作者：姚燮
朝代：清
体裁：古风

庭角双梧桐，叶落无一剩。何以夜半秋风生，索索如喧万荷柄。使我揽衣起，重剔残灯明。灯光上壁苔气青，壁势欲动心摇旌。飒然忽中止，桂阁瑶鸾堕烟死。砉然还一挑，碧天苍鹘搴虹旓。灵妃窈然逝，竹影潇湘有云闭。天女珊然来，群星布网银河开。一指但作四五抹，一韵能转千百回。不知弹者何所喜，心曲缠绵托兰芷。不知弹者何所愁，泻此痛泪倾河流。我心不著愁与喜，胡为与乐其乐忧其忧？电轮电毂芙蓉辀，龙螭扇盖天吴斿，何不使我之梦蓬莱游？吁嗟乎，此技虽为贱者事，能感人情有诗意。我无长技惟学诗，不如尔技能入时。堂下少年三十辈，袖金置酒来尔师。尔院华灯闭深幕，吾屋灯疏静萧索。吾心已若夜啼乌，尔曲毋弹白翎雀。明朝拉尔登城头，环城皆海城为舟。尔以曲娱我，我以诗尔酬。曲终写以海峰碧，诗成投之海水流。舞乎仙仙兮髯修修，仙之人兮不可留。绿华双成抱琴瑟，遥遥待尔昆崙邱。
寓目得六绝句·其一
作者：姚燮
朝代：清
体裁：七言绝句

来时菜甲裹烂泥，今看青苞一尺齐。剥上筠篮饷邻叟，比他霜色上头凄。
寓目得六绝句·其三
作者：姚燮
朝代：清
体裁：七言绝句

晓汲南山石涧泉，觅得花枝插鬓边。自矜旖旎临流照，生长空山若个怜？
寓目得六绝句·其二
作者：姚燮
朝代：清
体裁：七言绝句

八十老翁不出村，茅檐曝背手弄孙。料知汊北芦未尽，戢戢野凫飞过门。
寓目得六绝句·其五
作者：姚燮
朝代：清
体裁：七言绝句

藷种山田谷水田，犁锄忙过晚秋天。难为晴雨都调适，好葺松床自在眠。
寓目得六绝句·其六
作者：姚燮
朝代：清
体裁：七言绝句

潮气初平山影绿，好风吹得嫩晴开。斜阳小榜双划桨，载著鸡凫过渡来。
寓目得六绝句·其四
作者：姚燮
朝代：清
体裁：七言绝句

山人供客不入市，漉得新篘有秫香。预约明年五六月，听蝉来坐柳风凉。
寸心
作者：姚燮
朝代：清
体裁：五言律诗

万事乱山乱，寸心孤木孤。澹忘持小劫，潜匿得真吾。寂籁晨钟月，高霜夜屋乌。庄生齐物论，未肯汰荣枯。
对菊偶成
作者：姚燮
朝代：清
体裁：七言律诗

纵横篱落不成枝，小立苍苔揽鬓丝。俗眼难评真骨相，佳人自抱古心期。重阳风雨閒中过，大梦炎凉觉后知。多少关山鸿雁老，当樽斜日故逶迟。
对酒抒怀简都门故人·其一
作者：姚燮
朝代：清

隐忧不谅郁成悲，海国孤峰眇四陲。酒味渐参人事变，琴歌未觉古音亏。空庭花骨蜷烟瘦，窄地江流绕郭卑。息影蜗居无弱梦，龛檀刻像拜天髓。
对酒抒怀简都门故人·其二
作者：姚燮
朝代：清

杜陵剧有死生哀，小劫沧桑问大槐。风雪轮蹄谁壮士，湘巫云雨剩荒台。故人赠铗掀眉看，独座清樽对影开。醉意知怜新舄好，吾庭幸不长蒿莱。市侩徒争汗马劳，千秋史笔炯难逃。青山旧涕忘萝薜，白地雄声仗节旄。颇忆乌台依日近，未愁隼径过云高。佳人夙有椎埋胆，袖底纯钩漫屈挠。惜我逡巡负所求，缚车驽钝不能骝。竟容落拓师张翰，几见勋名悔许由。黄蘖满山饥雀苦，碧桃横镜淡蛾羞。拥书坐作专城贵，一笑邯郸梦里侯。
对酒抒怀简都门故人·其四
作者：姚燮
朝代：清

惜我逡巡负所求，缚车驽钝不能骝。竟容落拓师张翰，几见勋名悔许由。黄蘖满山饥雀苦，碧桃横镜淡蛾羞。拥书坐作专城贵，一笑邯郸梦里侯。
对酒抒怀简都门故人八章·其一
作者：姚燮
朝代：清
体裁：七言律诗

隐忧不谅郁成悲，海国孤峰眇四陲。酒味渐参人事变，琴歌未觉古音亏。空庭花骨蜷烟瘦，窄地江流绕郭卑。息影蜗居无弱梦，龛檀刻像拜天随。
对酒抒怀简都门故人八章·其七
作者：姚燮
朝代：清
体裁：七言律诗

石阑一寸鼠姑芽，得气须为斗大花。借我巨杯浮琥珀，听渠皲手摘琵琶。江堧昔种琅玡柳，乐府今存蔡女笳。自喜梳头无白发，此情亦足慰天涯。
对酒抒怀简都门故人八章·其三
作者：姚燮
朝代：清
体裁：七言律诗

绮极江南六代城，未添哀怨到兰成。玉人暗梦三年草，芳树岑楼二月莺。小别相思中妇艳，去时佳语大河横。竟从春夜撩秋思，枕有疏篁滴露声。
对酒抒怀简都门故人八章·其二
作者：姚燮
朝代：清
体裁：七言律诗

杜陵剧有死生哀，小劫沧桑问大槐。风雪轮蹄谁壮士，湘巫云雨剩荒台。故人赠铗掀眉看，独座清樽对影开。醉意知怜新舄好，吾庭幸不长蒿莱。
对酒抒怀简都门故人八章·其五
作者：姚燮
朝代：清
体裁：七言律诗

吐纳空青蹴峤壶，月轮倒入海心孤。乍闻玉叶烟声脆，已涤丹台汞屑粗。大地不偏祥瑞气，上元新赐太平符。临风远报诸公耳，应喜南天万象苏。
对酒抒怀简都门故人八章·其八
作者：姚燮
朝代：清
体裁：七言律诗

措就衣粮事不侵，坐禅密室有閒心。多朋细作家珍数，旧事新从日录寻。抽蜺贯胸防变想，借蝇拥鼻笑痴吟。抒怀且付长鸿去，醉里山川落照深。
对酒抒怀简都门故人八章·其六
作者：姚燮
朝代：清
体裁：七言律诗

惜我逡巡负所求，缚车驽钝不能骝。竟容落拓师张翰，几见勋名悔许由？黄蘖满山饥雀苦，碧桃横镜淡蛾羞。拥书坐作专城贵，一笑邯郸梦里侯。
对酒抒怀简都门故人八章·其四
作者：姚燮
朝代：清
体裁：七言律诗

市侩徒争汗马劳，千秋史笔炯难逃。青山旧涕忘萝薜，白地雄声仗节旄。颇忆乌台依日近，未愁隼径过云高。佳人夙有椎埋胆，袖底纯钩漫屈挠。
寿佛寺
作者：姚燮
朝代：清
体裁：古风

沙阜积如堵，绀宇藏其坳。林扉少人迹，落叶堆之高。探幽惬独赏，稍远尘市嚣。寻常耳目境，惟寂故见超。阴阴午气凉，漠漠松枝交。破钟卧在石，驯雀栖为巢。佛像剥金翠，但有尘土包。遗碑断难读，创建知何朝。地古即空山，僧逸多閒寮。兴阑且辞去，拂面风刁骚。
将入都门答汤钺送别诗二章原韵·其一
作者：姚燮
朝代：清
体裁：七言律诗

驽马何从试短鞭，春花已作古流年。大江初雪愁蓬叶，密屋清樽泥竹烟。几见为龙名满洛，漫传市骏价宜燕。冲风不怨单寒袖，剩有吟怀壮倍前。
将入都门答汤钺送别诗二章原韵·其二
作者：姚燮
朝代：清
体裁：七言律诗

萧萧残叶动斜晖，此树何年与再依？去路难为芳草绿，眼前已觉故人稀。山横紫翠看云变，天拓沧溟与雁飞。旧贳湖田无恙在，多添钓屋待吾归。
小桃红/连理枝
作者：姚燮
朝代：清
体裁：词

坐也和愁坐。卧也和愁卧。月上梨花，一帘吹雪，梦凉难作。待月斜、花暗晓乌啼，便黄昏又过。若道多情可。就说无情颇。麝火微温，犬铃遥响，凤蕤已锁。蓦东风、吹断剪刀声，问那人眠么。
小桃红·王摩诘山色有无中诗意
作者：姚燮
朝代：清
体裁：词

树回岚合四窗青。霭色流微靓。点点春螺过江影。藐含情。苍茫下有波千顷。非烟不雨，似诗疑画，恐此意，在湘衡。
小楼
作者：姚燮
朝代：清
体裁：五言律诗

绿爽日未出，卷帘人倚初。瀜瀜小楼角，的的见孤蕖。纨扇弄幽怨，蜻蛉上绮疏。风鬟飘欲断，此景画难如。
小楼连苑/水龙吟·自题退红衫院本
作者：姚燮
朝代：清
体裁：词

乱笳吹满江城，欢声还唱双箫凤。息园水绘妆楼月，艳影庵梅冻。燕子词笺，桃花画扇，一般春梦。尽凄凉写出，白门疏柳，与斜日、残波送。莫是鸳鸯眷宠。寄红衫、天涯愁种。琼钗未合，金鼙忽变，酒翻灯动。党社南戕，降书西乞，危军朔拥。更甚人怜，恁多才李媚，苦吟江总。
小楼连苑·晋永和九年砖研
作者：姚燮
朝代：清
体裁：词

几经荡潏沧波，频罗庵主诗征实。珠辉玉照，泉唐建武，盐城杨吉。禊序清才，军笺密诤，遗文谁述。甚夕阳燕老，琅琊宫殿，剩一握、滩哥铁。漫抚布纹藻密。考元玺、伪燕年别。画抚顾陆，书临王谢，古芬滟漆。阴火陶胚，阳冰字体，香姜逊质。抵平量三寸，墓砖保母，有山阴刻。
小楼连苑·汉建昭雁足灯，为徐子山赋。
作者：姚燮
朝代：清
体裁：词

蜡花锈上灵铅，六十三字刓鸿篆。上方省制，大厨供敕，内丞司膳。阴后甘泉，阳平酸枣，锦蛾掣电。想银筝横柱，玉绳界户，喧华邸、通宵宴。不分红羊劫变。散多少、宫鸦樯燕。泖庄堕羽，冶城残爪，海东重见。渭朔秋沉，芦霜砾火，断鸿啼遍。剩羊金一绽，莲辉耿耿，照渐台怨。
小蓬莱
作者：姚燮
朝代：清
体裁：古风

紫琼暗语湘蕤底，四㡧明檀织龙绮。散花天女自在身，不梦行云梦流水。芙蓉彫落鱼烟冥，翡翠夜巢佛髻青。瑶台佩静月魂妥，黄冠倚笛秋山屏。
小重山·理安寺
作者：姚燮
朝代：清
体裁：词

密竹当门雨气搜。狖梯通百折、笕泉流。奔厓断涧合灵湫。千重翠、都向茗烟收。湖海任沉浮。白云埋得住、古时秋。万山拱笏佛当楼。清钟响、尘梦一回头。
小雨
作者：姚燮
朝代：清
体裁：五言律诗

小雨洒天街，城云玉色揩。晨姿悦绵羽，佳气眷初荄。大块年华换，幽人素性谐。衔杯听抚瑟，吾亦委吾怀。
小青洋至大青洋舟中四言四章
作者：姚燮
朝代：清
体裁：四言诗

天云入江，影远益邃。靡靡野芜，及春犹悴。平眄百里，荒赭无翠。疏风在林，散若竽吹。感寂虑游，心夐易置。揽衣就衾，倦且适寐。（一章）微澜如汐，棹径九纡。匝舷万筱，鲜翠可摅。断彴横市，樵青挈壶。若有鸥鸟，烟际相呼。嬉嬉妇子，各守田庐。嗟我行役，嘅焉其吁。（二章）故人扁舟，风雪南下。宿酒在樽，奈此寒夜。支硎有梅，繁枝其奼。江不可涉，梦往何藉？微月远含，长流一泻。山眉隔篷，若与烟化。（三章）水风振厉，舟行未停。引尔冥想，荡摇若旌。低吟寡和，答以榔声。照我兀兀，厌此孤檠。君山气缛，画渌春莹。仙姝可就，愁愿密倾。（四章）
小鸟
作者：姚燮
朝代：清
体裁：五言律诗

小鸟翠翎短，穿花背影红。翩如斜剃影，怯受过襟风。天与延佳日，人愁闭玉栊。问谁凝盼久，别我去墙东。
少年游
作者：姚燮
朝代：清
体裁：词

如何别燕又辞莺。眼底楚天冥。花路春归，酒阑人去，弦断曲难成。高楼贮梦太伶俜。添烛照银屏。柳写颦姿，月描愁态，江水咽啼声。
少年游
作者：姚燮
朝代：清
体裁：词

春光旖旎段家桥。如画倩谁描。花动钗闻，柳回帘出，风暖纸鸢高。未堪残日催人去，燕语送迢迢。苏小坟头，苏公堤畔，上巳看明朝。
少年游
作者：姚燮
朝代：清
体裁：词

绵绵无尽他乡感，容易又深秋。秋山瘦尽，秋芜剪尽，不合上高楼。鱼缄雁蜡云千叠，望远总悠悠。霜柏飞鸦，水杨斜照，江上送行舟。
少年游·兰江吟眺
作者：姚燮
朝代：清
体裁：词

四山眉爽入横漪。画色满江扉。夕日明来，水烟散去，风絮落微微。碧遥青远知何极，坐对息尘机。北溆鸥群，西湾渔桨，来往总相依。
少年游·拟张子野体
作者：姚燮
朝代：清
体裁：词

风峭帘垂人怯倚，烟气夕江沉。绳绳雁去，弯弯月上，寂寂此时心。玉钗堕响谁重觅，只剩粉晕罗衾。瘦影依灯，断肠闻笛，夜浅梦难深。
少年行
作者：姚燮
朝代：清
体裁：古风

少年意气凌并幽，结队驰马春城游。酒酣日落睨雕影，海风鸣耳弓飕飕。折弓弃马事书策，食尽黄金生贱骨。朱门无地乞庑舂，采蕨霜山冻不袜。长愁又逐孤鸿征，荒郊来策蹇驴行。四蹄烂白蹴银雪，乱沙飒沓戈矛声。秃杨髡柳转新绿，野菜黄脱禾麦青。瘦人若鬼驾牛牸，春暖初试芜田耕。坐笑道旁客，役役何营营？暮趋风雨朝负星，暮栖淮驿朝楚城。既不为击壮士筑，又不甘抱王门筝。曷不屈足牖下穷一经，保肌护肉同儿婴？致尔万岁千秋名。
尺五庄即事诗十二章·其一
作者：姚燮
朝代：清
体裁：五言律诗

一绿净无极，入门神已移。雨收醒树色，云薄养天姿。爱径纡行屡，看苔泥立迟。荡摇得晴致，未忍拂游丝。
尺五庄即事诗十二章·其七
作者：姚燮
朝代：清
体裁：五言律诗

对阁西山色，萦回出树来。愁胸平与赴，醉眼倦能开。樽酒天涯会，群公作赋才。恰如云共鸟，飘瞥过尘埃。
尺五庄即事诗十二章·其三
作者：姚燮
朝代：清
体裁：五言律诗

元龙文宴地，乱草过阑干。春尽游人少，堂虚积气寒。深深尘榻在，片片落花乾。朋旧三年梦，临风独岸冠。
尺五庄即事诗十二章·其九
作者：姚燮
朝代：清
体裁：五言律诗

文举无庸骨，延陵正俊年。轻衫飘薄雪，高马驻连钱。搴手缘危彴，搜芳就绿烟。惜时寻悦境，幽致倍堪怜。
尺五庄即事诗十二章·其二
作者：姚燮
朝代：清
体裁：五言律诗

背石出疏香，紫藤花在墙。䙰披如舞凤，却好媚斜阳。下有一泓水，上横三尺梁。落英微破处，细细辨鱼秧。
尺五庄即事诗十二章·其五
作者：姚燮
朝代：清
体裁：五言律诗

老树斫都尽，春芜郁又鲜。空青开燕道，惨绿妒人年。幽赏适微醉，邻园方盛筵。东风吹篴至，飞絮扑吾肩。
尺五庄即事诗十二章·其八
作者：姚燮
朝代：清
体裁：五言律诗

张子伤心客，无端涕泗流。望云还远啸，倚树便低讴。玉茗官如吏，黄门鬓已秋。风流看若许，吾亦且归休。
尺五庄即事诗十二章·其六
作者：姚燮
朝代：清
体裁：五言律诗

遗老何名姓，荒坟屼瘦桐。楼台作酒市，弦管与悲风。时序信如驶，沧桑安可穷？故魂应尚活，夜语月濛濛。
尺五庄即事诗十二章·其十
作者：姚燮
朝代：清
体裁：五言律诗

亦有崟崎者，淮南一鲁侯。兴来凌土巘，气远盖雄州。万象入狂思，孤心惜佩钩。谓当投草阁，卧听大河秋。
尺五庄即事诗十二章·其十一
作者：姚燮
朝代：清
体裁：五言律诗

分襟弹指事，不乐待如何？各自看天晚，无心恋鸟歌。烟明帘侧势，草软地生波。门外二千里，风沙归路多。
尺五庄即事诗十二章·其十二
作者：姚燮
朝代：清
体裁：五言律诗

七人生异国，后会料参差。天地得今日，吾难任酒卮。垂杨萦客眼，苦念系芳时。上马入城去，宵当一梦之。
尺五庄即事诗十二章·其四
作者：姚燮
朝代：清
体裁：五言律诗

南溆得空阔，方亭俯碧流。吹芬波是曲，浴影客为鸥。荷叶争萍大，芦芽让蕨抽。此间无六月，谁复抱琴游？
尾犯
作者：姚燮
朝代：清
体裁：词

水平天爽。有斜阳不了，带烟回荡。越鸥楚雁何娟媚，曳蘋丝来往。谁家亭馆，向冷翠、多边傍。恁枝枝、叶叶当风，未秋己作秋响。那识客心摇漾，倚孤篷，萦旧况。问风流揽碧，春瓮银风，啸歌无恙。扇影漪云衫，香筒露近谁招赏。又无奈、听拍吴歌，眉山凉月初上。
屋祟行
作者：姚燮
朝代：清
体裁：古风

夜火嘻出怪鸟语，荒国刑天盾戈舞。魌头蒙面如婴儿，赤手搴帏梦中蛊。败树挂月叶有声，冷街往往游殇兵。建坛蘸祭未肯散，大傩术穷双颊赪。北郊地旷多垄茔，尔厉胡来民屋停。此屋将军之故宅，将军在天有英魄。喑哑一声髯竖戟，十万雄军能辟易。咄尔小丑风吹尘，胆敢摩挲到虎额。赁居费钱五十缗，托此而处吾有因。清明中元具盂饭，九幽得气回阳春。窭人虽乏少宰腆，薄不废礼当毋嗔。夙闻避祟同枭獍，一载迁移更六姓。颠连死丧无完家，犬马都遭负薪病。岂真阴郁能抗阳，妖�乘权夺造命。我来求庇两载馀，女惟织纴儿读书。老亲弟妹同与与，太和祥气周庭除。尔胡昏愦不自爱，时投暗眚来狎予。雷门飞将可符檄，尔辈不值荆榛锄。搜苔拭壁虚室白，与尔鸿沟誓分画。我何肥润尔何瘠，各有其天顺为适。吾诗远抵驱鳄文，不遽杀尔吾之恩。尔魂逝且游九垠，呵叱狸豹骑鸾鹍，天煦不靳扶桑暾。
屏风岩观汉隶四明山心四大字磨崖刻
作者：姚燮
朝代：清
体裁：古风

白云为门山扃开，巨笔力拄千峰颓。万牛迸怒作一磔，提携天象何雄恢。阴萝静月猿夜哀，虬松骨老生红苔。谁欤跌荡纵奇想，静眠十夕搜神雷。此书得羼金石志，韩梁张史皆可灰。遐哉太始广封禅，翠华不得巡穷陔。敕移丈八岳东石，裹烟缠雪投蓬莱。文昌中极洞星牖，玉峦环拥莲华台。猛钳虎爪入真定，特摛龙秀包元胎。铜驼石马几陵替，牟尼出世无劫灾。了然心目摄皇古，顿思焚楮逃讥唉。房精�悷天驷来，金刚不毁神毋猜。题名几辈弄刀斧，碧落炯炯吾愁埃。
展墓
作者：姚燮
朝代：清
体裁：七言律诗

旅食频年昨始归，劣孙犹是布为衣。一樽浅酒含深泪，万麦高原动茂晖。笑貌难凭三世远，江山已阅百年非。纸钱灰冷知何著，去逐风中断燕飞。
山亭宴·吴山挹峰馆同人夜集
作者：姚燮
朝代：清
体裁：词

瀛壶高处开仙馆。集巾钗、胜游堪选。置酒与峰平，正残叶、灵鸦飞倦。夕烟催月月催灯，水笛唱、山楼钟断。风袖渐生凉，把四幕、钩垂遍。苦侬暗抱芙蓉怨。怨深时、忍教醉浅。酒暖浙生春，且狎梦、花柔絮软。只堪明日各东西，散雁影、秦台吴苑。起自拍阑歌，一激湖云转。
山塘深夜
作者：姚燮
朝代：清
体裁：七言律诗

更无窈窕丽人行，但有阑干北斗横。天末酒醒愁柳永，江南花落感兰成。舵楼画槅吹鬟语，水榭凉镫送笛声。香雾如纱笼不遍，一双纤翠避栖莺。
山塘花神庙观祭代迎送神辞
作者：姚燮
朝代：清
体裁：古风

娭良俪，乘明穹。阴礼具，阳泽丰。大厥造，化者工。浃氤氲，类诚衷。涖咫尺，讵梦梦？司锄姥，执灌翁。洁巾襚，羌来同。墀下轕，楣上谼。藻网翠，霞楄红。欂承绀，栭偃彤。牖四八，星辰通。复以道，阿房虹。袤以廊，连楼骢。翼如砥，冒如幪。堂玉照，城金墉。百级递，窥重重。綷脩蔼，神所宫。周步障，惟柽桐。冠五伟，秦坛松。森灵卫，雯郁葱。神�璧，仪妙丰。兜率佛，璎珞胸。女姹女，童婴童。司简麈，左右从。侍十二，时与调。翩惊鸿，婉游龙。威宜南，施非东。左思妹，贵嫔封。上官女，隶昭容。为妾素，为倡秾。为尹邢，大小冯。兔扑朔，雌偶雄。张之柳，谢之蓉。芳兰吹，竞体风。的莲跗，殆昌宗。流眄交，媚瀜瀜。扬晖笑，秘云踪。絓愁悦，群媟供。驰百荡，魂惺忪。嗟此豸，洵古娏。膺职守，庑祀崇。酒既陈，神来凭。猩白唇，驼紫峰。缕吴切，滑湘茸。佐齐酏，粢及麷。楂椰糁，簋有饛。期饱福，御毋恫。乐既奏，神来悰。縆疏瑟，簴递钟。排笙翅，参差筒。含唧喁，茹喈嗈。无射正，大吕中。惬窈听，汎乱终。舞既侑，神来雍。法夔狔，师巴賨。蔷蘼蕤，珩珑璁。横桂绸，芭相纵。六翟眩，两垂慵。归行部，铭肃恭。乃序齿，戒纷哤。齐鞠�，抱愚惷。虔祝告，期听聪。伊朱门，敞戟䂌。方丈宴，俨王公。明月林，珊瑚扛。结麝苏，藐蘅茳。骄九锡，宠华襛。洛阳侯，贬附庸。幻顷刻，珠满笼。惟尔神，相折冲。伊画楼，婵娟窗。蛾眉稚，矜无双。餐豆蔻，枕水荭。丁香囊，牢系绒。怨溜钗，晨鬟松。矜插戴，背残釭。奈何燕，可怜虫。惟尔神，相薰醲。伊酒人，木兰艭。伊公子，桃花騣。帽弹絮，衫剪淞。打鸳鸯，呼��。江南春，采采芎。杨叛儿，凄凄侬。慰将离，狎乍逢。惟尔神，相突撞。尔神来，波琤摐。翡翠翎，飐幡幢。尔神止，旸曈昽。邀蜜官，絷香鬉。尔神去，飙倥匆。詄荡荡，天门翀。胡然升，而鸿庞。胡然降，而葱茏。臣不才，惭昧蒙。敢作诗，陈芝房。朝扶桑，夕崆峒。协萃鬯，宣豫功。太平鼓，鸣逢逢。亿万年，春无穷。
山塘酒楼
作者：姚燮
朝代：清
体裁：七言律诗

频来侧鬓听吴骚，漫记啼痕满絮袍。柳外骊声喧市路，荻边鸥梦静渔舠。过筵钟急灯齐上，入幕山明月渐高。烟水漂花香不尽，美人如蝶梦魂劳。
山女行
作者：姚燮
朝代：清
体裁：古风

山女食山气，青面莲叶光。靧岚不泽粉，自非人间香。蛇髻松为钗，发袜紧缠裆。不识春可怨，讵知秋可伤？见客百憨笑，纯任安故常。愿嫁骑鹿童，弗愿嫁牛郎。牛郎要种田，种田田有荒。骑鹿能种芝，芝熟堪充粮。山女抱山骨，珊珊如鸣珰。山女亦泽粉，此粉柏之霜。夜抱山月眠，朝俯山溪妆。
山居寄叶赤堇山人元阶二章·其一
作者：姚燮
朝代：清
体裁：古风

回岚生云姿，其瀑作雨势。清景当柴门，未肯早键闭。薄怜溪草多，色茜略如袂。鸟来吾不驱，爱其韵柔脆。微风调古音，初月送斜睇。声色归自然，乃可免凋敝。品物争万劳，上象始无际。驰心天海垠，廓处尽蒙翳。何如槐叶阴，适我抱琴憩。空江如玉奁，娟然俯烟髻。
山居寄叶赤堇山人元阶二章·其二
作者：姚燮
朝代：清
体裁：古风

败物多为尘，大块不受塞。宿梦之所疑，已于静中得。独鹰拉枯枝，刁眼悍相逼。下有奔壑泉，孰敢以心测？且登千仞冈，远搜万里色。炯此澒洞天，来照影孤仄。限道晷弗踰，日月有衔勒。如何罄所悲，不自爱胸臆。故人近逃名，一坏蚓同匿。倘欲传其书，慎待众嚣熄。
山楼
作者：姚燮
朝代：清
体裁：七言律诗

山楼梦醒拟江楼，万竹为潮水气浮。天上有云皆避月，人间此夕定惊秋。十年不作清凉梦，一室能供汗漫游。倚枕微吟招物籁，双蝉断续独蛩幽。
山阴兵
作者：姚燮
朝代：清
体裁：古风

羃羃江雨凄，江湾少人过。亭柱多漏痕，一兵藉草卧。覆领闻微呻，呼痛不呼饿。面目经火焦，血肉土搀涴。自言垂尽心，碎作万米簸。忆昨临战时，弃马将先愞。同队兵五人，三者遽残剉。其一怜我伤，力疾冒烟驮。顷犹依我旁，煮药守砖锉。生逃罪当杀，恐遭黠者逻。遣其归报家，且免死同坐。但得尸还乡，速亡转堪贺。偃地枯木巢，惨有病鸱和。如听招魂词，哀作楚音些。
山静居画竹卷三绝句·其一
作者：姚燮
朝代：清
体裁：七言绝句

霁后天光渲染成，凤翎千帚压阑平。秋来谁向湘江上，独倚疏篷听月声。
山静居画竹卷三绝句·其三
作者：姚燮
朝代：清
体裁：七言绝句

低能拂地峻摩空，叶叶枝枝意未同。绝似髯苏尚圆劲，扫除江左七贤风。
山静居画竹卷三绝句·其二
作者：姚燮
朝代：清
体裁：七言绝句

上方楼阁面清幽，风雨曾为十日留。可惜不逢文与可，冰缣写赠竺昙猷。
岁暮偶作
作者：姚燮
朝代：清
体裁：五言律诗

市火销金窟，官梅群玉山。酿泉斟众涸，斡还转灵关。熙皞物无忤，牢愁吾已删。坐持心爱砚，拂拭课心闲。
岁暮吟五章
作者：姚燮
朝代：清
体裁：四言诗

守蛰顺时，物乃遂性。各息其元，要以无竞。乾枢不彫，万生之柄。保乎极中，孰窥厥命？山川闭缄，风雪方劲。象宪皇皇，历有崇令。（一章）败树不叶，乌来踏门。网置相索，人亦寡恩。冰海月瘦，旷有堕魂。病婺失食，哭声夜吞。嗟吾皲手，晨曝絮裈。莫追所逝，慎务其存。冥祈或感，广煦春温。（二章）言斸菜苗，绿短无寸。未瞻民色，馑年谁信？聆彼怨咨，天地亦困。至人辨几，惩溢于分。冻翼易残，曷由翔奋？（三章）百年定命，十年课时。臧否荣辱，难讳独知。道不悬踵，天无隔眉。喜怒一瞬，衰与运追。缅惟前哲，示我英规。造化在腐，神明可师。芳盛踰节，乃遘今危。召和还鬯，佳哉后期。（四章）乔松百柯，岂有灵瀣？养目得腴，荒壁生黛。弦之古琴，气作香暧。削雪一峰，兀焉平对。我思其人，杰立大块。昭明两仪，不僭不代。未闻天心，私以殊赉。沿览及之，用吾长慨。（五章）
岁暮四章·其一
作者：姚燮
朝代：清
体裁：七言律诗

夏旱秋霖叠叠逢，岁华荏冉又穷冬。横江阡陌无春色，积雪山城变惨容。逵泽民饥千灶冷，常平粟朽万仓封。救荒莫补书生策，默祷句芒验土龙。
岁暮四章·其三
作者：姚燮
朝代：清
体裁：七言律诗

传说纷纷十三省，陈荒迭上九阍辞。深宫隐恤安能遍，中道讹言亦可疑。德秀已亡空社法，华佗无术傲神医。捐廉减俸嗟何补，息挽停辎久告疲。
岁暮四章·其二
作者：姚燮
朝代：清
体裁：七言律诗

迷霿旬月海东旸，挟筴占晴起惑皇。鞭令喧衙官谳盗，券书积案楮充粮。芜亭野食烹无狗，歧路亡人哭等羊。太息谁家贵公子，狐裘锦勒过通场。
岁暮四章·其四
作者：姚燮
朝代：清
体裁：七言律诗

朔风吹浪拍天骄，浩漭千山瘴未消。旅舶守关停市易，贫渔掠海抗官僚。埋盐窖冷饥逃雀，防汛兵閒醉博枭。独立城闉移远目，忍将旧事说安饶。